**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ Κ΄- ΣΥΝΟΔΟΣ Α΄**

**ΔΙΑΡΚΗΣ ΕΠΙΤΡΟΠΗ ΔΗΜΟΣΙΑΣ ΔΙΟΙΚΗΣΗΣ, ΔΗΜΟΣΙΑΣ ΤΑΞΗΣ ΚΑΙ ΔΙΚΑΙΟΣΥΝΗΣ**

 **Π Ρ Α Κ Τ Ι Κ Ο**

 **(Άρθρο 40 παρ. 1 Κ.τ.Β.)**

###  Στην Αθήνα, σήμερα, 12 Μαρτίου 2024, ημέρα Τρίτη και ώρα 10.10΄, στην Αίθουσα Γερουσίας του Μεγάρου της Βουλής, συνήλθε σε συνεδρίαση η Διαρκής Επιτροπή Δημόσιας Διοίκησης, Δημόσιας Τάξης και Δικαιοσύνης υπό την προεδρία του Προέδρου αυτής, κ. Λάζαρου Τσαβδαρίδη, με θέμα ημερήσιας διάταξης τη συνέχιση της επεξεργασίας και εξέτασης του σχεδίου νόμου του Υπουργείου Δικαιοσύνης «Ενίσχυση δικηγορικής ύλης: Ρυθμίσεις για τα κληρονομητήρια, τις αποδοχές και αποποιήσεις κληρονομιών, τις εγγραφές και τις εξαλείψεις συναινετικών προσημειώσεων υποθηκών και τις ένορκες βεβαιώσεις και για το Ταμείο Χρηματοδοτήσεως Δικαστικών Κτιρίων και την πληρωμή των υποθέσεων νομικής βοήθειας».(4η συνεδρίαση- β΄ ανάγνωση)

### Στη συνεδρίαση παρέστησαν ο Υφυπουργός Δικαιοσύνης, κ. Ιωάννης Μπούγας, καθώς και αρμόδιοι υπηρεσιακοί παράγοντες.

### Ο Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ.: Αθανασίου Χαράλαμπος, Αντωνίου Μαρία, Βεσυρόπουλος Απόστολος, Γκιουλέκας Κωνσταντίνος, Δαβάκης Αθανάσιος, Δημοσχάκης Αναστάσιος (Τάσος), Ζεμπίλης Αθανάσιος, Θεοδωρικάκος Παναγιώτης (Τάκης), Καππάτος Παναγής, Καραγκούνης Κωνσταντίνος (Κώστας), Καραμανλή Άννα, Κόνσολας Εμμανουήλ, Κατσαφάδος Κωνσταντίνος, Κεδίκογλου Συμεών (Σίμος), Κοτρωνιάς Γεώργιος, Κούβελας Δημήτριος, Κυριαζίδης Δημήτριος, Κωτσός Γεώργιος, Λαζαρίδης Μακάριος, Λαμπρόπουλος Ιωάννης, Λοβέρδος Ιωάννης – Μιχαήλ (Γιάννης), Μαντάς Περικλής, Μαρκογιαννάκης Αλέξανδρος, Μηταράκης Παναγιώτης (Νότης), Μπαρτζώκας Αναστάσιος, Δερμεντζόπουλος Χρήστος, Παπακώστα – Παλιούρα Αικατερίνη (Κατερίνα), Πλεύρης Αθανάσιος (Θάνος), Τσαβδαρίδης Λάζαρος, Υψηλάντης Βασίλειος – Νικόλαος, Φόρτωμας Φίλιππος, Χαρακόπουλος Μάξιμος, Ακρίτα Έλενα, Κοντοτόλη Μαρίνα, Μπάρκας Κωνσταντίνος, Ξανθόπουλος Θεόφιλος, Παπαηλιού Γεώργιος, Πούλου Παναγιού (Γιώτα), Σαρακιώτης Ιωάννης, Ψυχογιός Γεώργιος, Αποστολάκη Ελένη-Μαρία (Μιλένα), Γιαννακοπούλου Κωνσταντίνα (Νάντια), Δουδωνής Παναγιώτης, Κουκουλόπουλος Παρασκευάς (Πάρις), Λιακούλη Ευαγγελία, Χρηστίδης Παύλος, Μεταξάς Κωνσταντίνος-Βασίλειος, Κανέλλη Γαρυφαλλιά (Λιάνα), Κομνηνάκα Μαρία, Χήτας Κωνσταντίνος, Ηλιόπουλος Αθανάσιος (Νάσος), Τζανακόπουλος Δημήτριος, Δημητριάδης Πέτρος, Κόντης Ιωάννης, Οικονομόπουλος Τάσος και Καραγεωργοπούλου Ελένη.

### ΛΑΖΑΡΟΣ ΤΣΑΒΔΑΡΙΔΗΣ (Πρόεδρος της Επιτροπής): Κυρίες και κύριοι συνάδελφοι, καλημέρα.

### Συνεχίζουμε την επεξεργασία και εξέταση του σχεδίου νόμου του Υπουργείου Δικαιοσύνης «Ενίσχυση δικηγορικής ύλης: Ρυθμίσεις για τα κληρονομητήρια, τις αποδοχές και αποποιήσεις κληρονομιών, τις εγγραφές και τις εξαλείψεις συναινετικών προσημειώσεων υποθηκών και τις ένορκες βεβαιώσεις και για το Ταμείο Χρηματοδοτήσεως Δικαστικών Κτιρίων και την πληρωμή των υποθέσεων νομικής βοήθειας».

### Βρισκόμαστε στην 4η συνεδρίαση της Επιτροπής και στη δεύτερη ανάγνωση του νομοσχεδίου.

### Να ξεκινήσουμε με τον Εισηγητή της Πλειοψηφίας, τον κύριο Αναστάσιο Μπαρτζώκα. ΑΝΑΣΤΑΣΙΟΣ ΜΠΑΡΤΖΩΚΑΣ (Εισηγητής της Πλειοψηφίας): Αξιότιμε κύριε Υπουργέ,

### αγαπητές και αγαπητοί συνάδελφοι, φτάσαμε αισίως στην τελευταία συνεδρίαση της Επιτροπής μας, μετά από μια αναλυτική, είναι αλήθεια, ακρόαση φορέων και μετά από σημαντικές, καίριες και ουσιαστικές παρατηρήσεις όλων των συναδέλφων, κατά τη χθεσινή τρίτη συνεδρίαση.

### Κατ’ αρχάς από μόνο του το γεγονός ότι τέσσερις από τις εννέα παρατάξεις του Κοινοβουλίου στηρίζουν και υπερψηφίζουν το υπό εξέταση νομοσχέδιο, επί της αρχής, νομίζω συνιστά την καλύτερη απόδειξη για τη σπουδαιότητα και αναγκαιότητα των ρυθμίσεων που περιλαμβάνει αυτό το νομοσχέδιο, αλλά και το θετικότατο αποτύπωμά του.

### Επίσης, θα πρέπει να επικροτήσουμε την πρωτοβουλία του Υπουργού και του Υφυπουργού. Να σχεδιάσουν ένα νομοσχέδιο αμιγώς, για την αποσυμφόρηση των δικαστηρίων και την ανάληψη επιπλέον αρμοδιοτήτων, από τους δικηγόρους και μόνο. Ένα καθαρό κείμενο, περιεκτικό και απολύτως πιστό στον τίτλο και τη στόχευσή του.

### Μια πρωτότυπη, αλλά και μεταρρυθμιστική προσπάθεια που επικεντρώνεται σε μετάθεση υποθέσεων μη αμιγώς δικαιοδοτικού χαρακτήρα, προς τους Έλληνες δικηγόρους.

### Ένα σύνολο διατάξεων που αποσκοπεί στην καλύτερη και πιο άμεση εξυπηρέτηση όλων των πολιτών. Με την αφαίρεση κάποιων απλών πράξεων, από τους δικαστές. Κληρονομητήρια, εγγραφές και εξαλείψεις συναινετικών προσημειώσεων υποθηκών και ένορκες βεβαιώσεις. Διαδικασίες χωρίς αντιδικία, χωρίς ανάγκη να υπάρξει κάποια δικαιοδοτική κρίση, γνήσιες υποθέσεις εκουσίας δικαιοδοσίας και επομένως, απολύτως επιδεκτικές προς διεκπεραίωση, από το Δικηγορικό Σώμα. Πάντα βέβαια, υπό συγκεκριμένες διαδικασίες που πρέπει να τηρούνται.

### Στην πρώτη μου τοποθέτηση, πριν λίγες ημέρες, την προηγούμενη εβδομάδα, στην Επιτροπή μας, είχα πει με μεγάλη έμφαση ότι το σημερινό νομοσχέδιο, πέραν όλων των άλλων, πολύ σημαντικών πρακτικών ζητημάτων που λύνει, στηρίζει το θεσμό του δικηγόρου, σε μια εποχή που μας είναι εύκολο πολλές φορές να απαξιώνουμε ανθρώπους και ολόκληρες επαγγελματικές ομάδες, το παρόν σχέδιο νόμου δείχνει έμπρακτη εμπιστοσύνη στο δικηγορικό κόσμο και αναγνωρίζει το ρόλο του ως πραγματικού συλλειτουργού της δικαιοσύνης.

**Χαίρομαι, λοιπόν, διπλά, γιατί την ίδια ακριβώς άποψη για τον ρόλο και τη θέση του δικηγόρου συμμερίζεται πλήρως η Ένωση Δικαστών και Εισαγγελέων, κάτι το οποίο φάνηκε χθες στην εκπροσώπησή τους. Εξάλλου, και εκπρόσωποι του δικηγορικού σώματος, δια του Προέδρου τους, επιβεβαίωσαν, χθες, με τον πλέον εμφατικό τρόπο, ότι τέτοια νομοθετική πρωτοβουλία στην κατεύθυνση πολλαπλής αύξησης της δικηγορικής ύλης δεν έχει υπάρξει ποτέ, τουλάχιστον που θυμόμαστε στο πρόσφατο παρελθόν. Όπως, επίσης, έχει τη δική του αξία το γεγονός ότι και οι ασκούμενοι και νέοι δικηγόροι της Αθήνας στηρίζουν τις διατάξεις που συζητάμε αναγνωρίζοντας ότι η νέα δικηγορική ύλη, θα αξιοποιηθεί, εκτός των άλλων, σε μεγάλο βαθμό από τους νέους δικηγόρους, που βρίσκονται στην αρχή της επαγγελματικής τους πορείας .**

**Θα ήθελα, λοιπόν, να κάνω και κάποιες επισημάνσεις και σε μερικά αντεπιχειρήματα που ακούστηκαν χθες. Καταρχάς, ο κίνδυνος «ιδιωτικοποίησης» της δικαιοσύνης, όχι απλώς δεν είναι ορατός, αλλά δεν συνάδει καθόλου με το περιεχόμενο όλων αυτών που αλλάζουν, για αυτό και απορρίφθηκε από πολλούς από τους παριστάμενους φορείς. Συζητάμε για υποθέσεις που δεν υπάγονται εκ της φύσεώς τους στη δικανική κρίση και, επομένως, δεν επηρεάζουν ούτε εμποδίζουν την απονομή δικαιοσύνης, όπως τη γνωρίζουμε και οφείλουμε να είναι.**

**Στην Ελλάδα, η παρούσα Κυβέρνηση στηρίζει την απρόσκοπτη πρόσβαση όλων των πολιτών στο φυσικό δικαστή τους, ένα δικαίωμα αναφαίρετο, αδιαπραγμάτευτο και ιερό, με βάση το Σύνταγμά μας και το άρθρο 6 της ΕΣΔΑ, γι’ αυτό και στη χώρα μας, όλοι οι πολίτες μπορούν να καταφύγουν στη δικαιοσύνη, ανεξαρτήτως της οικονομικής κατάστασής τους. Δεν είναι τυχαίο ότι αυτή η Κυβέρνηση πριν από ένα χρόνο αύξησε το ετήσιο οικογενειακό εισόδημα όσων δικαιούνται νομική βοήθεια μέχρι τα 7.280 ευρώ σε σχέση με τα 6.655, που ίσχυε μέχρι τότε.**

**Επιπλέον, καταγράφηκε και ο ισχυρισμός ότι τα θετικά μέτρα που συζητάμε τώρα έρχονται ως προσπάθεια εξευμενισμού του δικηγορικού κόσμου έναντι άλλων ζητημάτων και αιτημάτων του κλάδου που παραμένουν ανοιχτά. Όμως και ο Πρόεδρος της Ολομέλειας των Δικηγορικών Συλλόγων, επιβεβαίωσε ότι για τις παρούσες ρυθμίσεις βρίσκονται σε συζήτηση με την ηγεσία του Υπουργείου από τις πρώτες μέρες ανάληψης των καθηκόντων μου. Το επιβεβαίωσε χθες ο κ. Βερβεσός, ότι, εδώ και πάρα πολλούς μήνες, υπήρξε μια ειλικρινής προγραμματισμένη μακρόχρονη προσπάθεια, που βασίστηκε σε μεγάλο βαθμό σε εκτενείς συζητήσεις με τους εκπροσώπους του δικηγορικού σώματος.**

**Επίσης, για τις δηλώσεις αποδοχής κληρονομιάς νομίζω ότι πλέον δεν υπάρχει καμία αμφιβολία ότι πρόκειται για πράξεις που τελούνται εδώ και χρόνια και το γνωρίζουμε πολλοί από εμάς, από δικηγόρους σε πολλές πόλεις της Ελλάδας και επομένως, υπάρχει και η σχετική γνώση και ανάλογη εμπειρία. Εξάλλου, όπως ήδη ξέρουμε και ακούστηκε και χθες, θα οργανωθούν κατάλληλα σεμινάρια εκ μέρους των Δικηγορικών Συλλόγων προς τα μέλη τους, για να ενημερωθούν για όλες τις διαδικασίες που αναλαμβάνουν να διεκπεραιώνουν από δω και στο εξής και θα ήθελα να επισημάνω σε αυτό το σημείο ότι οι Συμβολαιογράφοι εξακολουθούν φυσικά να συντάσσουν συλλογικές πράξεις για τις αποδοχές κληρονομιάς. Δεν αλλάζει λοιπόν, τίποτα σε αυτό το επίπεδο και φυσικά, δεν αφαιρείται σε καμία περίπτωση η ύλη από τον κλάδο των Συμβολαιογράφων.**

**Τέλος, η άμεση αποπληρωμή όλων των αποζημιώσεων που εκκρεμούν στο ΤΑΧΔΙΚ και οφείλονται στους δικηγόρους από τη συμμετοχή τους στη νομική βοήθεια μόνο θετική μπορεί να χαρακτηριστεί. Ο θεσμός της νομικής βοήθειας, δεν είναι μια τυπική υποχρέωση του κράτους προς τους οικονομικά ασθενέστερους πολίτες, αλλά είναι βασική εκπλήρωση της αρχής της ισότιμης πρόσβασης της δικαιοσύνης για όλους τους πολίτες. Και η εύρυθμη λειτουργία αυτής είναι απαραίτητη, ώστε οι δικηγόροι της χώρας να συμμετέχουν ενεργά στους καταλόγους της νομικής βοήθειας. Η κατάργηση των ενόρκων βεβαιώσεων από τα δικαστήρια θα εξοικονομήσει 40 υπηρεσίες δικαστών το μήνα, καθώς μόνο στο Ειρηνοδικείο της Αθήνας έχουμε 12.000 εξαλείψεις υποθηκών ετησίως, ενώ στο Πρωτοδικείο Αθηνών 7.190 ένορκες βεβαιώσεις, στο Ειρηνοδικείο το αντίστοιχο της Αθήνας.**

**Και άλλες πράξεις ετησίως, που αποτελούσαν λοιπόν, μέρος των δικαστικών υποχρεώσεων, παύουν να επιβαρύνουν την ελληνική δικαιοσύνη και πλέον γρήγορα και άμεσα όλοι οι πολίτες, αποκτούν το κληρονομητήριό τους και θα έχουν την πράξη για την εγγραφή ή εξάλειψη της προσημείωσης υποθήκης και θα ολοκληρώνουν την αποδοχή κληρονομιάς τους.**

Τελικώς, λοιπόν, ολόκληρη η κοινωνία και η οικονομία ωφελείται από τις αλλαγές. Είναι αλλαγές που βελτιώνουν την εικόνα της Ελλάδας στους οικονομικούς δείκτες και τελικώς, την καθιστούν περισσότερο ελκυστική για επενδυτικούς σκοπούς και κυρίως, όπως μας είπε και μας ενημέρωσε ο Υπουργός, αλλά και ο Υφυπουργός, υπάρχει διάθεση και για διεύρυνση των πράξεων που μπορούν να απομακρυνθούν από τους δικαστές.

Το σύνολο, λοιπόν, των διατάξεων εξυπηρετεί με τον καλύτερο τρόπο τα συμφέροντα πρώτα των πολιτών, αλλά και των δικηγόρων και προφανώς, αφαιρεί από τα δικαστήρια μεγάλο φόρτο εργασιών.

Γι’ αυτό, λοιπόν, σας καλώ και όλους, πέραν των τεσσάρων παρατάξεων που χθες συντάχθηκαν και υπερψηφίζουν, να στηρίξετε και να υπερψηφίσετε το νομοσχέδιο αυτό.

Σας ευχαριστώ.

**ΛΑΖΑΡΟΣ ΤΣΑΒΔΑΡΙΔΗΣ (Πρόεδρος της Επιτροπής):** Ο κ. Μπάρκας έχει τον λόγο.

**ΚΩΝΣΤΑΝΤΙΝΟΣ ΜΠΑΡΚΑΣ (Εισηγητής της Μειοψηφίας):** Κύριε Πρόεδρε, δεν ξέρω αν από τις ρυθμίσεις του σχεδίου νόμου θα βοηθήσουμε ολόκληρη την κοινωνία, σίγουρα όμως θα βοηθήσουμε τον κλάδο των δικηγόρων. Αυτό είναι κάτι το οποίο αναφέρθηκε από τους φορείς, ότι η αύξηση της δικηγορικής ύλης είναι προς βοήθεια των δικηγόρων.

Κύριε Πρόεδρε, κύριε Υπουργέ, κυρίες και κύριοι συνάδελφοι, το συγκεκριμένο σχέδιο νόμου έχει να κάνει με την ενίσχυση της δικηγορικής ύλης «Ρυθμίσεις για τα κληρονομητήρια, τις αποδοχές και τις αποποιήσεις κληρονομιών, τις εγγραφές και τις εξαλείψεις συναινετικών προσημειώσεων, υποθηκών και τις ένορκες βεβαιώσεις».

Οι αλλαγές, οι οποίες έρχονται με το σχέδιο νόμου, με το υπό συζήτηση σχέδιο νόμου, έχουν να κάνουν με την προσπάθεια της Κυβέρνησης να αμβλύνει τις αντιδράσεις των δικηγόρων όλης της χώρας, μετά τα δύο νομοθετήματα τα οποία ήρθανε, το φορολογικό νομοσχέδιο το οποίο φορολόγησε όλους τους δικηγόρους και τους νέους δικηγόρους, οι οποίοι δίνουν τη μάχη να κρατήσουν τα γραφεία τους ανοιχτά παρά την κρίση που περνάνε, κάτι που η Κυβέρνηση στις προγραμματικές δηλώσεις δεν το είχε αναφέρει.

Ο κ. Φλωρίδης, είπε χθες ότι το συγκεκριμένο σχέδιο νόμου, το υπό συζήτηση σχέδιο νόμου, ήταν στις προγραμματικές δηλώσεις της Κυβέρνησης. Εγώ έψαξα τις προγραμματικές δηλώσεις και δεν υπάρχει τέτοια πρόβλεψη.

Επίσης, δεν υπάρχει πρόβλεψη για το φορολογικό νομοσχέδιο, το οποίο φέρατε, κύριε Υπουργέ, για τις αλλαγές στον Ποινικό Κώδικα, οι οποίες δυσκολεύουν, χειροτερεύουν την απόδοση της δικαιοσύνης. Αυτό που κάνουνε είναι να αυξάνουνε τον κόσμο όποιος τυχόν κινδυνεύει να βρεθεί στη φυλακή.

Παρόλα αυτά, εμείς είπαμε ότι τις συγκεκριμένες αλλαγές θα τις ψηφίσουμε. Βεβαίως, έχουμε καταθέσει, κύριε Πρόεδρε και ορισμένες αλλαγές, για τις οποίες έχουμε πει ότι πρέπει να συμβούν και οι οποίες αναφέρθηκαν και από τους φορείς που ακούστηκαν χθες στην Επιτροπή μας.

Θεωρούμε ότι η επιλογή των δικηγόρων, οι οποίοι πλέον θα κάνουν τη δουλειά των δικαστών, δε νομίζω ότι πρέπει να επιλέγονται, αλλά θα πρέπει να γίνεται και με βάση αυτό που ισχύει στην νομική βοήθεια, κύριε Υπουργέ, δηλαδή να καταρτίζεται κατάλογος, με βάση την θέληση των μερών, έτσι ώστε να είναι και να υπάρχει μια διαβλητότητα σε σχέση με την με την επιλογή αυτή. Θεωρούμε ότι οι δικηγορικοί σύλλογοι, ανά τη χώρα, έχουν τη δυνατότητα και την ευθύνη να καταρτίζουν τέτοιους καταλόγους, με βάση τη θέληση των δικηγόρων.

Θεωρούμε, κύριε Υπουργέ, ότι το νομοσχέδιο δε θα οδηγήσει στη μείωση της δικηγορικής ύλης, δηλαδή δε θα μειωθεί ο χρόνος απόδοσης της δικαιοσύνης, διότι εδώ, κατά τη δική μας άποψη και κατά την άποψη των δικηγόρων του παιδιού, όχι απλά δεν θα μειωθεί ο χρόνος κυρίως, για πράξεις οι οποίες, παραδείγματος χάριν, έχουν να κάνουν με τις υποθήκες.

Οι δικηγόροι, οι οποίοι ασχολούνται με τις υποθέσεις των τραπεζών, αναφέρουν ότι ο χρόνος θα αυξηθεί. Δηλαδή, οι 30 ημέρες που υπάρχουν, όσον αφορά στις αποφάσεις για τα τραπεζικά δάνεια π.χ. θεωρούμε ότι θα αυξηθούν. Θα αυξηθεί ο χρόνος, γιατί αυτή τη στιγμή οι αποφάσεις είναι ακόμα και ημερήσιες. Δηλαδή, βγαίνουν την ίδια ημέρα στα χέρια των δικηγόρων και των δύο μερών. Άρα, θεωρούμε ότι ο χρόνος αυτός θα αυξηθεί, διότι στο νομοσχέδιο αναφέρεται ότι «τουλάχιστον 30 ημέρες θα έχει τη δυνατότητα, αυτός που θα αναλάβει την εκάστοτε υπόθεση, να αποδώσει την απόφασή του».

Θεωρούμε, λοιπόν, ότι τέτοιου είδους ζητήματα, τα οποία αφορούν στην καθημερινότητα, κυρίως, των πολιτών σε σχέση με διάφορες οικονομικές πράξεις, τις οποίες έχουν, θα πρέπει να τις δείτε, γιατί οδηγούν στην περαιτέρω δυσκολία των πολιτών. Επίσης, οι υπάλληλοι των δικαστηρίων, οι δικαστικοί υπάλληλοι, αυτό που λένε, κ. Υπουργέ, το είπαν και στους φορείς είναι ότι δε θα μειωθεί ο χρόνος απόδοσης των δικαστικών αποφάσεων. Άρα, υπάρχει ο κίνδυνος να αυξηθεί. Εμείς - θα το πούμε και στην Ολομέλεια - θέλουμε κι εδώ να θέσουμε τον κίνδυνο που υπάρχει σε σχέση με τους δικαστικούς υπαλλήλους.

Ακούσαμε με θετικό πρόσημο την τοποθέτηση του κ. Φλωρίδη χθες, ο οποίος είπε ότι «επίκεινται τοποθετήσεις δικαστικών υπαλλήλων» γύρω στους 1.100 - αν δεν κάνω λάθος - 1150 είπε κιόλας με ένα βάθος χρόνου. Καλό είναι αυτό. Θετικό είναι αυτό. Μακάρι να συμβεί. Παρόλα αυτά γνωρίζετε πάρα πολύ καλά, ότι οι ανάγκες είναι πολλές.

Ακούω και τη δική σας τοποθέτηση, κ. Υπουργέ, που είπατε ότι ο Δικαστικός Χάρτης θα ενοποιήσει υπαλλήλους, οι οποίοι είναι διάσπαρτοι σε διάφορες Υπηρεσίες, ενδεχομένως και μέσα στον ίδιο Νομό κι άρα, θα τους ενοποιήσει κι αυτό θα είναι λειτουργικό και για τους ίδιους, αλλά και για το χρόνο απόδοσης της δικαιοσύνης.

**ΙΩΑΝΝΗΣ ΜΠΟΥΓΑΣ (Υφυπουργός Δικαιοσύνης):** Μόνο στον ίδιο νομό.

**ΚΩΝΣΤΑΝΤΙΝΟΣ ΜΠΑΡΚΑΣ (Εισηγητής της Μειοψηφίας):** Ναι, το γνωρίζω, κύριε Υπουργέ, μόνο στον ίδιο νομό, προφανώς. Λέω ότι εμείς βάζουμε την αγωνία μας, μήπως το εν λόγω νομοσχέδιο είναι ο προάγγελος, είναι η διαδρομή, για την παραπάνω μείωση των δικαστηρίων της χώρας. Αυτό που εσείς, ονοματίζετε «Δικαστικό Χάρτη», εμείς το είπαμε «τον Καλλικράτη του Δικαστικού Χάρτη». Θεωρούμε ότι υπάρχει αυτός ο κίνδυνος περαιτέρω μείωσης των δικαστηρίων και αύξηση του χρόνου απόδοσης της Δικαιοσύνης.

Θα θέλαμε, κ. Υπουργέ, ολοκληρώνοντας να μας πείτε εάν υπάρχει στη σκέψη σας η κατάθεση κάποιων τροπολογιών. Επειδή ακούμε διάφορα τώρα στην ειδησεογραφία, να μας πείτε αν έχετε κάποια τέτοια σκέψη ή αν γνωρίζετε κάποιο άλλο Υπουργείο αν θα φέρει κάποια τροπολογία προς ψήφιση στην Ολομέλεια. Θα θέλαμε να το γνωρίζουμε κι αυτό και αν μπορείτε, το κάνατε στη μεταξύ μας συζήτηση, αν μπορείτε μετά την τοποθέτησή σας να μας πείτε 2-3 πράγματα για τις όποιες αλλαγές έχει να κάνει με τις αιτιάσεις που βάλανε, κυρίως οι φορείς, αλλά και η Αντιπολίτευση.

Ολοκληρώνοντας, κύριε Πρόεδρε, εμείς θα υπερψηφίσουμε το εν λόγω νομοσχέδιο, γιατί, όντως, αφορά στη βοήθεια των δικηγόρων όλης της χώρας. Πάντα, όμως, αντιλαμβανόμενοι ότι δε θα βοηθήσει όσο εσείς θεωρείτε. Εμείς, στην Ολομέλεια, θα καταθέσουμε το σύνολο των προτάσεων που αφορά στο συγκεκριμένο νομοσχέδιο και τον προβληματισμό που έχουμε σε σχέση με τα ζητήματα που έθεσαν και οι ίδιοι οι φορείς.

Ευχαριστώ πολύ, κ. Πρόεδρε.

**ΛΑΖΑΡΟΣ ΤΣΑΒΔΑΡΙΔΗΣ (Πρόεδρος της Επιτροπής):** Να δώσω τον λόγο στην Ειδική Αγορήτρια από το ΠΑΣΟΚ-ΚΙΝΗΜΑ ΑΛΛΑΓΗΣ, την κυρία Μιλένα Αποστολάκη.

**ΕΛΕΝΗ – ΜΑΡΙΑ (ΜΙΛΕΝΑ) ΑΠΟΣΤΟΛΑΚΗ(Ειδική Αγορήτρια της Κ.Ο «ΠΑΣΟΚ – ΚΙΝΗΜΑ ΑΛΛΑΓΗΣ»):** Καλημέρα, κύριοι συνάδελφοι, κύριε Υπουργέ, ολοκληρώνουμε σήμερα τη συζήτηση για το νομοσχέδιο, το νομοσχέδιο για την ενίσχυση της δικηγορικής ύλης. Το είπαμε και χθες, δεν είναι, κατά την άποψή μας, ένα νομοσχέδιο με μεταρρυθμιστικό αποτύπωμα. Δεν έχει παρεμβάσεις, οι οποίες θα μπορέσουν ουσιαστικά να αντιμετωπίσουν τα σοβαρά ζητήματα που μας απασχολούν. Ποια είναι αυτά; Κατ’ αρχήν η απονομή της δικαιοσύνης σε ότι αφορά την ταχύτητά της. Η χώρα μας είναι πάρα πολύ χαμηλά, σύμφωνα με την παγκόσμια κατάταξη της Παγκόσμιας Τράπεζας, είμαστε στην 146η θέση ως προς το μέσο χρόνο επίλυσης μιας διαφοράς στα δικαστήρια, σύμφωνα «Doing business» της Παγκόσμιας Τράπεζας, για την επίλυση μιας διαφοράς χρειάζονται 1711 ημέρες, 4,5 χρόνια ο μέσος όρος πάρα πολύ υψηλότερος, σε σχέση με τον μέσο ευρωπαϊκό όρο.

Είναι γνωστό το πώς επηρεάζει η ποιότητα και η ταχύτητα απονομής της δικαιοσύνης την ανάπτυξη ενός τόπου, την δυνατότητα να προσελκύει επενδύσεις, το πώς η ασφάλεια δικαίου έχει αναπτυξιακό περιεχόμενο, πως η σχέση εμπιστοσύνης ανάμεσα στον πολίτη και το κράτος μέσα από τη λειτουργία της δικαιοσύνης έχει αναπτυξιακές παραμέτρους. Άρα, αυτού του είδους η καθυστέρηση, την οποία, επί πέντε χρόνια, η κυβέρνηση της Νέας Δημοκρατίας, παρά τις αλλεπάλληλες νομοθετικές της πρωτοβουλίες που είναι πάνω από 30 της ηγεσίας του Υπουργείου Δικαιοσύνης από το 2019 μέχρι σήμερα, ατελέσφορες πάρα πολλές και σε λανθασμένη κατεύθυνση. Σε κάθε περίπτωση, οι νομοθετικές πρωτοβουλίες που δεν έλυσαν το ζήτημα και θα έλεγα, ότι πολλές από αυτές στοχοποίησαν τους δικηγόρους και επί της ουσίας συνέβαλαν στο να αυξηθούν τα προβλήματά τους. Αναφέρομαι βεβαίως, στην τελευταία μεταρρύθμιση των Ποινικών Κωδίκων, μια μεταρρύθμιση έξω από κάθε έννοια καλής νομοθέτησης, χωρίς να υπάρχει νομοπαρασκευαστική επιτροπή, με ανατροπή πολλών δεδομένων σε ό,τι αφορά το δικαιοκρατικό σύστημα και με όλη τη νομική ακαδημαϊκή κοινότητα απέναντι από τις προτάσεις του Υπουργείου. Βέβαια, σε ό,τι αφορά τη στοχοποίηση των δικηγόρων, αναφέρομαι στη φορολόγηση των ελεύθερων επαγγελματιών όπου μία κυβέρνηση, επί τέσσερα χρόνια είχε ολοκληρωτική αποτυχία να αντιμετωπίσει την φοροδιαφυγή, επιλέχθηκε το οριζόντιο τεκμήριο, που, επί της ουσίας, εξοντώνει τον μικρό δικηγόρο, τον δικηγόρο που παλεύει για τη δικηγορική ύλη, αφήνει ανέγγιχτο τον αφορολόγητο μαύρο πλούτο του μεγάλου δικηγορικού εισοδήματος, των μεγάλων δικηγορικών εταιρειών και οδηγεί εκτεταμένα τμήματα του δικηγορικού σώματος σε υπαλληλοποίηση.

Με αυτό το νομοσχέδιο, που δεν αποτελεί, όμως, μεταρρύθμιση σε καμία περίπτωση, η Κυβέρνηση επιχειρεί να αποκαταστήσει τις διαρραγείσες σχέσεις της με το δικηγορικό Σώμα. Είναι θετικό αυτό το οποίο ο Πρόεδρος της Ολομέλειας των Δικηγορικών Συλλόγων επεσήμανε, ότι για μεγάλο χρονικό διάστημα υπήρξε διαβούλευση με την ηγεσία του Υπουργείου Δικαιοσύνης και αυτό το χαιρετίζουμε, είναι θετικό.

Είναι θετικό ότι αυξάνεται η δικηγορική ύλη, ώστε να μπορέσει με νέα αντικείμενα καθόλου ξένα με τη συγκρότηση της, με το επιστημονικό της υπόβαθρο και με την εμπειρία της να απασχοληθεί και με τον τρόπο αυτό, πέρα από την ενδεχόμενη αύξηση των εισοδημάτων της, κυρίως, να συμβάλλει στην επιτάχυνση της δικαιοσύνης, αλλά και ταυτόχρονα στο να ελαφρυνθούν οι δικαστές από διαδικασίες χωρίς δικαιοδοτικό περιεχόμενο, όπως είναι το Κληρονομητήριο, η εγγραφή ή ανάκληση προσημειώσεων υποθήκης ούτως ώστε, να αφοσιωθούν οι δικαστές στο δικαιοδοτικό τους έργο και με τον τρόπο αυτό, να έχουμε επιτάχυνση στην απονομή της δικαιοσύνης.

Επίσης, θετικές είναι οι διατάξεις που αφορούν στην οργάνωση του Ταμείου Χρηματοδότησης Δικαστικών Κτιρίων και της διαδικασίας πληρωμής των αποζημιώσεων των δικηγόρων στο πλαίσιο της νομικής βοήθειας. Η διαδικασία εκκαθάρισης και πληρωμής των αποζημιώσεων νομικής βοήθειας είναι κάτι στο οποίο πρέπει το Υπουργείο να δώσει πολύ μεγάλη σημασία. Αυτή η καθυστέρηση τροφοδότησε την αποχή των συναδέλφων μας και δικαίως την τροφοδότησε, καθώς οι καθυστερήσεις ήταν πολύ μεγάλες. Γνωρίζουμε, βέβαια, ότι κατά τεκμήριο οι δικηγόροι που επιλέγονται για τη νομική βοήθεια είναι οι δικηγόροι με το ασθενέστερο εισόδημα. Κατά συνέπεια, απέναντι σε αυτούς η πολιτεία θα έπρεπε να είναι οργανωμένη έτσι ώστε, μέσω της νομικής βοήθειας, να υπάρχει ενίσχυση του εισοδήματός τους. Άρα, οι ρυθμίσεις για τα Κληρονομητήρια είναι θετικές. Δεν έχουν δικαιοδοτικό περιεχόμενο. Βεβαίως, οι δικηγόροι μπορούν εδώ να εισφέρουν πάρα πολύ σημαντικά.

Σε ό,τι αφορά τις διατάξεις για τις αποδοχές και τις αποποιήσεις στις κληρονομιές, είναι πάλι μία θετική ρύθμιση το γεγονός ότι μπορούν και οι δικηγόροι, όχι αποκλειστικά οι δικηγόροι φυσικά, παράλληλα με τους συμβολαιογράφους οι οποίοι αναμφισβήτητα διαθέτουν μία μεγαλύτερη εμπειρία και μια μεγαλύτερη εξοικείωση, την οποία όμως σε λίγο θα αποκτήσουν και οι δικηγόροι. Και εδώ θα πρέπει οι Δικηγορικοί Σύλλογοι να αναλάβουν πρωτοβουλίες, για τη δωρεάν επιμόρφωση των μελών τους ούτως ώστε, η ενασχόληση των δικηγόρων με αυτό τον τομέα να είναι μια ενασχόληση, η οποία δεν θα έχει κενά, τα οποία, ενδεχομένως, όχι απλώς δεν θα βοηθήσουν στην επιτάχυνση, αλλά θα δημιουργήσουν και στους πολίτες - πελάτες τους προβλήματα και θα δημιουργήσουν μεγαλύτερη καθυστέρηση παρά από αυτό το οποίο είναι ο στόχος, δηλαδή η επιτάχυνση. Το ίδιο αφορά και τις ένορκες βεβαιώσεις που δεν έχουν κανένα λόγο να επιβαρύνουν την ύλη των δικαστηρίων.

Σε ό,τι αφορά το ζήτημα της νομικής βοήθειας, την εκκαθάριση και την εξόφληση απαιτήσεων, εδώ, έχουμε ορισμένες επιφυλάξεις, οι οποίες επιφυλάξεις δεν έρχονται να αμφισβητήσουν τις προθέσεις και τα κίνητρα της Κυβέρνησης. Αντιλαμβανόμαστε ότι γνωρίζετε το πως υπάρχει μία αδικαιολόγητη καθυστέρηση, γνωρίζετε τα στοιχεία. Γνωρίζετε πάρα πολύ καλά ότι το Δεκέμβριο του 2022 το ΤΑΧΔΙΚ εξέταζε τους φακέλους του καλοκαιριού του 2019, ενώ κάποια Πρωτοδικεία εξέταζαν τους φακέλους του 2018. Ο Δικηγορικός Σύλλογος μας λέει, ότι εκκρεμούσαν 43.000 φάκελοι για εκκαθάριση, ενώ κάθε χρόνο έχουμε κατά μέσο όρο, περίπου, 30.000 νομικές πράξεις για τις οποίες απαιτείται η παροχή νομικής βοήθειας. Άρα, αυτό το οποίο αμφισβητούμε είναι ότι οι διατάξεις με τη διατύπωσή τους, η παραπομπή σε εξουσιαστικές διατάξεις, οι οποίες δεν αφορούν μόνο το ύψος της αποζημίωσης, προφανώς το ύψος της αποζημίωσης δεν μπορεί παρά να ρυθμιστεί μέσα από μια εξουσιοδοτική διάταξη και μια Υπουργική Απόφαση η οποία αναμένεται να εκδοθεί, αλλά πολλά άλλα ζητήματα τα οποία είναι έωλα και αφήνονται να ρυθμιστούν από το περιεχόμενο μιας κανονιστικής διάταξης, μιας Υπουργικής Απόφασης, φοβόμαστε ότι δεν θα λύσουν το πρόβλημα. Φοβόμαστε ότι οι δεδομένες αβελτηρίες θα συνεχιστούν. Φοβόμαστε ότι η έλλειψη ανθρωπίνων πόρων για τις Επιτροπές οι οποίες είναι παράλληλα αναγκαίες για να διαχειριστούν όλη αυτή την εκκαθάριση θα καθυστερήσουν, δεν θα συσταθούν και θα έχουμε απλώς μία ανακύκλωση του προβλήματος.

Όπως, επίσης, φοβόμαστε ότι η κάποια επιβάρυνση των δικαστικών υπαλλήλων, η οποία είναι βέβαιο ότι θα υπάρχει, βεβαίως απαλλάσσονται από κάποια άλλα, επιφορτίζονται με κάποια άλλα, αλλά σίγουρα θα υπάρξει κάποια επιβάρυνση των δικαστικών υπαλλήλων και η εκπρόσωπος της Ομοσπονδίας νομίζω, το είπε ξεκάθαρα, τα στοιχεία επίσης για τις ελλείψεις των οργανικών θέσεων, κύριε Υπουργέ, είναι γνωστά, δεν τα αμφισβητείτε, αλλά φοβόμαστε πολύ, ότι δεν θα υπάρξει εκείνη η αναγκαία υποδομή από ανθρώπινους πόρους, η αναγκαία υποδομή, για να μπορέσει να υποστηρίξει αυτές, τις κατά τ` άλλα, σωστές διατάξεις, διατάξεις που κινούνται σε θετική κατεύθυνση.

Εύχομαι στη συζήτηση, την Πέμπτη, στην Ολομέλεια, να υπάρξουν κάποιες διορθωτικές παρεμβάσεις από την πλευρά του Υπουργείου, που αυτές τις επιφυλάξεις να τις αντιμετωπίσουν και με επαρκή τρόπο, να δοθούν απαντήσεις σε αυτές, νομίζω τις δίκαιες, επιφυλάξεις.

Ευχαριστώ πολύ.

**ΛΑΖΑΡΟΣ ΤΣΑΒΔΑΡΙΔΗΣ (Πρόεδρος της Επιτροπής):** Ευχαριστώ την κυρία Αποστολάκη και τον λόγο έχει διαδικτυακά η κυρία Κομνηνάκα από το «ΚΟΜΜΟΥΝΙΣΤΙΚΟ ΚΟΜΜΑ ΕΛΛΑΔΑΣ».

**ΜΑΡΙΑ ΚΟΜΝΗΝΑΚΑ (Ειδική Αγορήτρια της Κ.Ο. «ΚΟΜΜΟΥΝΙΣΤΙΚΟ ΚΟΜΜΑ ΕΛΛΑΔΑΣ»):** Στις προηγούμενες τοποθετήσεις μου στην Επιτροπή, εξέφρασα τους προβληματισμούς και τις ενστάσεις που έχει το Κ.Κ.Ε. για το συγκεκριμένο νομοσχέδιο. Θεωρούμε ότι, ούτε βεβαίως τα μεγάλα επαγγελματικά και οικονομικά αδιέξοδα στα οποία έχει περιέλθει η μεγάλη πλειοψηφία των αυτοαπασχολούμενων δικηγόρων αντιμετωπίζονται, ούτε, αν θέλετε, και η πολυπόθητη επιτάχυνσης της Δικαιοσύνης, για δύο λόγους, αφενός μεν γιατί, για πολλές από αυτές τις διαδικασίες είναι αμφίβολο αν τελικά και με τις προθεσμίες που προβλέπονται, θα επιταχύνουν την έκδοση των αποφάσεων, αλλά και γιατί τελικά, δεν ελευθερώνονται δικαστικοί υπάλληλοι, που είναι και η μεγάλη «πληγή», με την έννοια ότι η μεγαλύτερη υποστελέχωση εκφράζεται στον τομέα των δικαστικών υπαλλήλων και εκεί, αν θέλετε, υπάρχει και η μεγάλη βαρύτητα και η καθυστέρηση της Δικαιοσύνης, που έχει να κάνει σε μεγάλο βαθμό και με την κατάσταση που είναι οι Υπηρεσίες.

Θεωρούμε, επίσης, ότι όλη αυτή η επιλογή που γίνεται από την Κυβέρνηση, δεν γίνεται ανέξοδα, στην πραγματικότητα ορθώνονται νέα οικονομικά εμπόδια για τους ασθενέστερους οικονομικά, για να μπορέσουν να έχουν πρόσβαση στη Δικαιοσύνη, ακόμα και αυτό που ακούστηκε, ότι στη ζυγαριά κόστους-οφέλους, προκειμένου να επιταχυνθεί η Δικαιοσύνη, «ας πληρώσουν και λίγο παραπάνω», καταλαβαίνετε ότι δεν μπορεί να γίνει ανεκτό, όταν μιλάμε για τη δυνατότητα πρόσβασης των λαϊκών στρωμάτων στη Δικαιοσύνη, που ήδη για πολλούς είναι απλησίαστη.

Έχουμε, λοιπόν, εκφράσει τις ενστάσεις μας και θεωρούμε, ότι το νομοσχέδιο δεν αντιμετωπίζει, πολύ περισσότερο, είναι πολύ μακριά, από το να αντιμετωπίσει τις μεγάλες ανάγκες των δικηγόρων, που όλο αυτό το διάστημα βρίσκονται σε κινητοποιήσεις, γιατί πραγματικά πολλοί από αυτούς είναι στα όρια της οικονομικής και επαγγελματικής ασφυξίας και αυτή προέρχεται, βεβαίως, από το άδικο και εξοντωτικό φορολογικό νομοσχέδιο, από τις νέες αυξήσεις των ασφαλιστικών τους εισφορών, που οδηγεί και πολλούς από αυτούς σε αυτή την απάνθρωπη κατάσταση, για την οποία δεν λέει να απαντήσει το Υπουργείο, να έχουν βρεθεί ανασφάλιστοι, χωρίς να έχουν τη δυνατότητα, δηλαδή, της πλήρους ιατροφαρμακευτικής περίθαλψης, επειδή δεν καταφέρνουν, πολλοί από αυτούς, να ανταποκριθούν στο ύψος των ασφαλιστικών εισφορών.

Θεωρούμε, λοιπόν, ότι δεν θα τα καταφέρει η Κυβέρνηση, ακόμα κι αν προσπαθεί με τέτοιου είδους νομοσχέδια να καλοπιάσει τη μεγάλη πλειοψηφία των δικηγόρων, δε θεωρούμε ότι μπορεί να αμβλύνει τις δικαιολογημένες έντονες αντιδράσεις που υπάρχουν και εκτός όλων των άλλων, εξηγήσαμε αναλυτικά και στη χθεσινή μας τοποθέτηση- ακούστηκαν και σοβαρές ενστάσεις από ορισμένους από τους Φορείς- για το κατά πόσο αυτού του είδους οι διαδικασίες εξασφαλίζουν και κατοχυρώνουν την ασφάλεια των συναλλαγών με τον τρόπο που γίνονται.

Συγχωρέστε με εάν το έχει πει ήδη ο Υπουργός, αλλά είχα ένα πρόβλημα και δεν πρόλαβα να μπω από την αρχή της συνεδρίασης, αλλά περιμέναμε τουλάχιστον σήμερα να δούμε την τροπολογία που έχει ανακοινώσει ότι θα καταθέσει το Υπουργείο σε σχέση με τα Σωματεία, τις ρυθμίσεις δηλαδή αυτές που ήταν στη διαβούλευση, αφαιρέθηκαν από το νομοσχέδιο και τώρα έρχεται η κυβέρνηση και λέει ότι θα τις ξαναφέρει διαφορετικές. Θεωρούμε απαράδεκτο το γεγονός ότι μέχρι τώρα δεν έχει έρθει σε γνώση της Επιτροπής ο τρόπος που σκοπεύει να νομοθετήσει η κυβέρνηση και τι πρόκειται να κάνει με τα Σωματεία και μας προβληματίζει και γιατί τα κρατάει κρυφά. Μιλάμε για διατάξεις που τις είχε βάλει στη διαβούλευση, τις αφαίρεσε και δεν μας έχει πει καν προς ποια κατεύθυνση πρόκειται να κάνει τις αλλαγές. Δεν ξέρουμε τι σκοπεύετε να φέρετε, θα θέλαμε τουλάχιστον σήμερα να είχαμε το κείμενο των αλλαγών για να μπορούμε να τοποθετηθούμε σήμερα κι εάν όχι σήμερα τουλάχιστον να έχουμε το χρόνο να το επεξεργαστούμε για την Ολομέλεια.

Σε σχέση με τη νομική βοήθεια σας είπα ότι θεωρούμε ότι, δυστυχώς, δεν πιστεύουμε στην αποτελεσματικότητα της. Καλώς γίνεται, είναι απαράδεκτο πραγματικά οι συνάδελφοι, τόσα χρόνια, για υποθέσεις που έχουν δικάσει, να μην μπορούν να πάρουν αυτά που δικαιούνται από το 2019 μέχρι σήμερα. Έχουν γίνει μια σειρά ρυθμίσεις που, σε μικρό βαθμό, έχουν βοηθήσει και ακόμη δεν έχουν εξοφληθεί στο σύνολό τους οι οφειλές και θεωρούμε ότι κάνετε, άλλη μια φορά, μια τρύπα στο νερό, γιατί ούτε εξασφαλίζεται ότι όντως θα δημιουργηθούν αυτές οι ομάδες εργασίας, για να μη συζητήσω για τους απαράδεκτους όρους με τους οποίους πάτε να τις συγκροτήσετε, και αυτό θα λειτουργήσει, κατά τη γνώμη μας, αποτρεπτικά από το να αναλάβει ένας δικηγόρος με εξοντωτικούς όρους, εκτός ωραρίου, νύχτες, αργίες κ.λπ. να εργαστεί προκειμένου να αντιμετωπιστούν αυτές οι υπερσυσσωρευμένες υποθέσεις, πολύ περισσότερο που θεωρούμε ότι δεν λύνεται το πρόβλημα οριστικά, γιατί ακόμη κι εάν εκκαθαριστούν οι οφειλές των προηγούμενων ετών, πολύ γρήγορα θα δημιουργηθούν νέες και θα βρεθούμε ξανά στα ίδια αδιέξοδα.

Θα τοποθετηθώ για τα υπόλοιπα στην Ολομέλεια. Περιμένουμε, ξαναλέω, να ακούσουμε τις προσθήκες που πρόκειται να κάνει το Υπουργείο στο νομοσχέδιο σε σχέση με τα Σωματεία ή και άλλες, εάν έχει τέτοιο σκοπό.

Ευχαριστώ.

**ΛΑΖΑΡΟΣ ΤΣΑΒΔΑΡΙΔΗΣ (Πρόεδρος της Επιτροπής)**: Τον λόγο έχει ο κ. Τζανακόπουλος.

**ΔΗΜΗΤΡΙΟΣ ΤΖΑΝΑΚΟΠΟΥΛΟΣ (Ειδικός Αγορητής της Κ.Ο. «ΝΕΑ ΑΡΙΣΤΕΡΑ»)**: Θα είμαι πάρα πολύ σύντομος, κύριε Πρόεδρε, γιατί νομίζω ότι τα επιχειρήματα από όλες τις πλευρές έχουν κατατεθεί στις προηγούμενες συνεδριάσεις.

Εμείς από την πλευρά μας, η ΝΕΑ ΑΡΙΣΤΕΡΑ, έχουμε εκφράσει σοβαρότατες επιφυλάξεις, τόσο για τη σκοπιμότητα όσο και για την ουσιαστική χρησιμότητα και αποτελεσματικότητα των ρυθμίσεων που προτείνονται με το υπό συζήτηση νομοσχέδιο της Κυβέρνησης, ενστάσεις και επιφυλάξεις οι οποίες συμπίπτουν σε πολύ μεγάλο βαθμό με τις αντίστοιχες των συμβολαιογράφων, των δικαστικών υπαλλήλων, της Ένωσης Αστικολόγων, της Ένωσης Δικονομολόγων και αφορούν τη νομική πλευρά των, υπό συζήτηση, ρυθμίσεων, δηλαδή, το γεγονός ότι τινάζουν στον αέρα σε μεγάλο βαθμό τη συνοχή της πολιτικής δικονομίας, αφορούν, όμως, και την αποτελεσματικότητα αυτών των ρυθμίσεων. Είναι προφανές, τουλάχιστον αυτή είναι η δική μας εκτίμηση, ότι το εισόδημα των δικηγόρων, το οποίο έχει πληγεί τα τελευταία χρόνια εξαιτίας των αλλεπάλληλων κρίσεων, δεν υπάρχει περίπτωση να ενισχυθεί. Αντίθετα, η δικηγορική ύλη, με την οποία ενισχύονται, θα κατευθυνθεί προς τα μεγάλα και πολύ μεγάλα δικηγορικά γραφεία και τις ιδιωτικές εταιρείες, ενώ η μέθοδος αυτή των ανταλλαγμάτων και της αποσταθεροποίησης των δικονομικών κειμένων που χρησιμοποιεί η Κυβέρνηση, κατά τη γνώμη μας, δεν αποτελούν λύση.

Είναι προφανές ότι το νομοσχέδιο έρχεται σε μία φάση που η Κυβέρνηση έχει ανοίξει μια πολιτική σύγκρουση με τους δικηγόρους που ξεκίνησε με το φορολογικό νομοσχέδιο, το οποίο, στην πραγματικότητα νομιμοποίησε τη μεγάλη φοροδιαφυγή και στόχευσε κατά κύριο λόγο τους μικρούς αυτοαπασχολούμενους δικηγόρους, αλλά και με το νόμο της τροποποίησης των Ποινικών Κωδίκων και της Ποινικής Δικονομίας, που νομίζω ότι έχει επικριθεί από το σύνολο του δικηγορικού, αλλά και του νομικού κόσμου, γενικότερα.

Από αυτή την άποψη, ξέρετε, η τακτική, η μέθοδος των ανταλλαγμάτων νομίζω ότι δεν θα τελεσφορήσει, αλλά αντίθετα θα έχει ως συνέπεια την έναρξη μιας περιόδου που δικαστικές αρμοδιότητες θα μπορούν πλέον με μια ιδιότυπη μέθοδο outsourcing να ιδιωτικοποιούνται. Ως προς αυτό, η αντίθεση μας είναι σαφής, καθώς όπως έχουμε δηλώσει και όπως εκτιμάμε οι δικηγόροι είναι συμπαραστάτες του πολίτη απέναντι στην κρατική αυθαιρεσία. Δεν να υπεισέρχονται σε δικαστικές αρμοδιότητες, όχι λόγω μειωμένου κύρους ή ανεπάρκειας ή γνώσεων, αλλά λόγω του ειδικού ρόλου που καλούνται να επιτελέσουν στο δικαιοδοτικό μας σύστημα και στην έννομη τάξη μας.

Με βάση αυτές τις σκέψεις, οι επιφυλάξεις και ενστάσεις κατά τη γνώμη μου δεν έχουν απαντηθεί, ενώ σε ότι αφορά το ζήτημα της νομικής βοήθειας είπαμε ότι δεν μπορεί να είναι στρατηγική επίλυσης αυτού του χρόνιου προβλήματος που δημιούργησε στην πραγματικότητα η Κυβέρνηση Μητσοτάκη, η εξάντληση των επισφαλώς εργαζομένων που πρόκειται να προσληφθούν και να φέρουν σε πέρας τον όγκο των υποθέσεων που έχουν συσσωρευτεί τα τελευταία πέντε χρόνια και τούτο, παρά τις αλλεπάλληλες νομοθετικές ρυθμίσεις που έχουν έρθει από την κυβέρνηση της Νέας Δημοκρατίας.

Μάλιστα, μας προξενεί αλγεινή εντύπωση και το γεγονός ότι η Κυβέρνηση περηφανεύεται για το ότι πρόκειται να φτάσει στα όριά τους, να εξαντλήσει πλήρως, να κάνει λάστιχο επισφαλώς εργαζόμενους συμβασιούχους ορισμένου χρόνου, με στόχο, να ολοκληρώσει αυτό το γραφειοκρατικό έργο, το οποίο, να ξέρετε ότι ως πρόβλημα θα το ξαναβρούμε μπροστά μας και η Κυβέρνηση δεν δίνει στρατηγική λύση. Δεν προχωρά σε μόνιμες προσλήψεις, αλλά, αντιθέτως, οργανώνει μια ad hoc επίλυση του προβλήματος μη σεβόμενη καν το γεγονός ότι οι εργαζόμενοι δεν είναι ρομπότ που μπορούμε να εξαντλούμε κατά το δοκούν μόνο και μόνο για να λύσουμε τα γραφειοκρατικά προβλήματα που εμείς οι ίδιοι έχουμε δημιουργήσει.

Αυτές σε γενικές γραμμές είναι οι βασικές πολιτικές ενστάσεις και επιφυλάξεις μας απέναντι στο νομοσχέδιο και για τα περαιτέρω θα τα πούμε στην Ολομέλεια. Ευχαριστώ.

**ΛΑΖΑΡΟΣ ΤΣΑΒΔΑΡΙΔΗΣ (Πρόεδρος της Επιτροπής):** Τον λόγο έχει ο κ. Σαράκης.

**ΠΑΥΛΟΣ ΣΑΡΑΚΗΣ (Ειδικός Αγορητής της Κ.Ο. «ΕΛΛΗΝΙΚΗ ΛΥΣΗ - ΚΥΡΙΑΚΟΣ ΒΕΛΟΠΟΥΛΟΣ»):** Κύριε Πρόεδρε, η Ελληνική Λύση τάσσεται θετικά στο παρόν νομοσχέδιο, διότι, αναγνωρίζει ότι το δικηγορικό σώμα τα τελευταία χρόνια έχει οδηγηθεί σε μία οικονομική στενότητα εξαιτίας των πολιτικών των κυβερνήσεων που επακολούθησαν τη μνημονιακή εποχή.

Μόνο και μόνο η επιβολή του ΦΠΑ 24% στην παροχή νομικών υπηρεσιών ήταν ένα μεγάλο οικονομικό πλήγμα για το δικηγορικό σώμα και φρονούμε ότι από τη στιγμή που η κυβέρνηση ισχυρίζεται ότι έχουμε επανέλθει στην κανονικότητα, που βέβαια εμείς την αμφισβητούμε, θα πρέπει να προχωρήσει είτε στην εξάλειψη του ΦΠΑ, γιατί το έννομο αγαθό της δικαιοσύνης δεν είναι ένα είδος πολυτελείας, δεν έχει εμπορική αξία, αλλά είναι περισσότερο ένα ηθικό έννομο αγαθό, το οποίο, δεν θα επιβαρύνεται με φόρους προστιθέμενης αξίας.

Είτε θα πρέπει να το εξαλείψει, είτε θα πρέπει να το μειώσει, εάν πράγματι ενδιαφέρεται για την ανακούφιση του δικηγορικού σώματος. Ταυτόχρονα, θα πρέπει να αναγνωρίσουμε ότι με το παρόν νομοσχέδιο ουσιαστικά θεσμοθετούνται εκείνες οι προϋποθέσεις για την επιτάχυνση της διαδικασίας εκκαθάρισης της νομικής βοήθειας. Είναι κάτι που βρίσκω θετικό και θα έπρεπε να έχει γίνει εδώ και προ πολλού.

Επίσης, όπως επισημάναμε και στην προηγούμενη συνεδρίαση της Επιτροπής μας, θα πρέπει η Κυβέρνηση και το αρμόδιο Υπουργείο Δικαιοσύνης, να μεριμνήσει ώστε η νομική βοήθεια να παρέχεται μόνον σε εκείνους οι οποίοι πραγματικά έχουν την ανάγκη νομικής βοήθειας, διότι, ακριβώς σήμερα γίνεται κατάχρηση αυτού του θεσμού. Και γίνεται κατάχρηση από εκείνους, οι οποίοι έχουν εισοδήματα, οι οποίοι μάλιστα, πολλές φορές, ακόμα και οι κατηγορούμενοι για εμπόριο ναρκωτικών, επικαλούνται τη νομική βοήθεια καθαρά για προσχηματικούς λόγους και εμφανίζονται ενώπιον των ποινικών δικαστηρίων με την συμπαράσταση ενός συναδέλφου, ο οποίος προέρχεται από τον κατάλογο της νομικής βοήθειας. Θα πρέπει να θεσμοθετηθούν αυστηρές προϋποθέσεις για όλους εκείνους οι οποίοι αιτούνται την παροχή νομικής βοήθειας, διότι γίνεται κατάχρηση και επιπλέον υπάρχει δημοσιονομικό κόστος, το οποίο είναι δυσανάλογο για την ελληνική πολιτεία, εάν γίνεται κατάχρηση αυτού του δικαιώματος της νομικής βοήθειας από τους έχοντες. Οι περισσότεροι εξ αυτών που αναζητούν τη νομική βοήθεια είναι πρόσωπα τα οποία έχουν και κατέχουν και μάλιστα, πάρα πολλά χρήματα.

Ταυτόχρονα, θέλουμε να πούμε ότι θα πρέπει να γίνει και υποχρεωτική η παράσταση των δικηγόρων στα συμβόλαια για να εξασφαλίζεται η ασφάλεια των συναλλαγών, ιδιαίτερα στις αγοραπωλησίες των ακινήτων. Θα επικαλεστεί κάποιος ότι θα υπάρχει κόστος για τους συναλλασσόμενους. Εδώ θα πρέπει να πούμε ότι η πρόταση η δική μας είναι ότι θα πρέπει να περιοριστεί η μεσιτική αμοιβή στο 2% που είναι σήμερα στο 1% έτσι ώστε να μπορέσουμε να εξισώσουμε αυτό το κόστος για τους συναλλασσόμενους. Διότι ακριβώς είναι αναγκαίο για την ασφάλεια των συναλλαγών να παρίσταται στα μέρη δικηγόρος ο οποίος να παρέχει τις υπηρεσίες του και να εξασφαλίζει αν θέλετε τη φερεγγυότητα της συναλλαγής.

Όπως είπα και στην προηγούμενη συνεδρίαση της Επιτροπής το παρόν νομοσχέδιο το βρίσκουμε θετικό και γι’ αυτό ακριβώς και θα το υπερψηφίσουμε. Αναλυτικότερα θα τοποθετηθούμε στην Ολομέλεια. Σας ευχαριστώ πολύ.

Στο σημείο αυτό γίνεται η β΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ.: Αθανασίου Χαράλαμπος, Αντωνίου Μαρία, Βεσυρόπουλος Απόστολος, Γκιουλέκας Κωνσταντίνος, Δαβάκης Αθανάσιος, Δημοσχάκης Αναστάσιος (Τάσος), Ζεμπίλης Αθανάσιος, Θεοδωρικάκος Παναγιώτης (Τάκης), Καππάτος Παναγής, Καραγκούνης Κωνσταντίνος (Κώστας), Καραμανλή Άννα, Κόνσολας Εμμανουήλ, Κατσαφάδος Κωνσταντίνος, Κεδίκογλου Συμεών (Σίμος), Κοτρωνιάς Γεώργιος, Κούβελας Δημήτριος, Κυριαζίδης Δημήτριος, Κωτσός Γεώργιος, Λαζαρίδης Μακάριος, Λαμπρόπουλος Ιωάννης, Λοβέρδος Ιωάννης – Μιχαήλ (Γιάννης), Μαντάς Περικλής, Μαρκογιαννάκης Αλέξανδρος, Μηταράκης Παναγιώτης (Νότης), Μπαρτζώκας Αναστάσιος, Δερμεντζόπουλος Χρήστος, Παπακώστα – Παλιούρα Αικατερίνη (Κατερίνα), Πλεύρης Αθανάσιος (Θάνος), Τσαβδαρίδης Λάζαρος, Υψηλάντης Βασίλειος – Νικόλαος, Φόρτωμας Φίλιππος, Χαρακόπουλος Μάξιμος, Ακρίτα Έλενα, Κοντοτόλη Μαρίνα, Μπάρκας Κωνσταντίνος, Ξανθόπουλος Θεόφιλος, Παπαηλιού Γεώργιος, Πούλου Παναγιού (Γιώτα), Σαρακιώτης Ιωάννης, Ψυχογιός Γεώργιος, Αποστολάκη Ελένη-Μαρία (Μιλένα), Γιαννακοπούλου Κωνσταντίνα (Νάντια), Δουδωνής Παναγιώτης, Κουκουλόπουλος Παρασκευάς (Πάρις), Λιακούλη Ευαγγελία, Χρηστίδης Παύλος, Μεταξάς Κωνσταντίνος-Βασίλειος, Κανέλλη Γαρυφαλλιά (Λιάνα), Κομνηνάκα Μαρία, Σαράκης Παύλος, Χήτας Κωνσταντίνος, Τζανακόπουλος Δημήτριος, Δημητριάδης Πέτρος, Κόντης Ιωάννης, Οικονομόπουλος Τάσος και Καραγεωργοπούλου Ελένη.

**ΛΑΖΑΡΟΣ ΤΣΑΒΔΑΡΙΔΗΣ (Πρόεδρος της Επιτροπής):** Τον λόγο έχει ο κ. Πέτρος Δημητριάδης από τους Σπαρτιάτες.

**ΠΕΤΡΟΣ ΔΗΜΗΤΡΙΑΔΗΣ (Ειδικός Αγορητής της Κ.Ο. «ΣΠΑΡΤΙΑΤΕΣ»):** Κύριε Υπουργέ, κυρίες και κύριοι συνάδελφοι βουλευτές, θα ξεκινήσω λέγοντας τα εξής: Πράγματι είναι θετικό ότι επιτέλους η Κυβέρνηση αναγνωρίζει πως πρέπει να αυξηθεί η δικηγορική ύλη. Να τονίσω πως οι δικηγόροι, παρότι θεωρούμαστε συλλειτουργοί της δικαιοσύνης, τα τελευταία χρόνια έχουμε πληγεί ανεπανόρθωτα σε οικονομικό επίπεδο, τόσο λόγω της φορολογίας με αποκορύφωμα την επιβολή τεκμηρίου τον περασμένο Νοέμβριο όσο και λόγω του υψηλού συντελεστή ΦΠΑ που είναι 24%, αλλά και των αυξημένων ασφαλιστικών εισφορών, με αποτέλεσμα σήμερα χιλιάδες συνάδελφοί μου να είναι ανασφάλιστοι.

Αυτά τα τρία θα πρέπει να τα δούμε, θα πρέπει να τα προσέξουμε, διότι δεν μπορούμε να μιλάμε για στήριξη των δικηγόρων όταν οι δικηγόροι, δυστυχώς, αντιμετωπίζουν σοβαρά οικονομικά προβλήματα και πολλοί αντιμετωπίζουν προβλήματα επιβίωσης. Πρέπει να τα δούμε.

Επίσης, γίνεται μεν λόγος για ενίσχυση της δικηγορικής ύλης, όμως, θα περίμενα να δω και κάποια ουσιώδη αιτήματα των δικηγορικών συλλόγων, όπως, για παράδειγμα αναφέρθηκα και πριν, η υποχρεωτική παράσταση των δικηγόρων στα συμβόλαια, για να υπάρχει μια εξασφάλιση των συναλλαγών. Είναι ένα πάγιο αίτημα το οποίο θέλουμε κάποια στιγμή να ικανοποιηθεί. Εφόσον, λοιπόν, κινούμαστε θετικά προς αυτήν την κατεύθυνση, θα πρέπει να δούμε και αυτό το ζήτημα. Είναι κάτι πάρα πολύ σημαντικό το οποίο προβλεπόταν και παλαιότερα και κάποια στιγμή καταργήθηκε δεν ξέρω για ποιο λόγο.

Στο νομοσχέδιο τώρα προβλέπονται μια σειρά από πράξεις που πλέον θα εκδίδονται με πρωτοβουλία των δικηγόρων, όπως, τα κληρονομητήρια, οι συναινετικές εξαλείψεις, οι αποδοχές κληρονομίας, οι ένορκες βεβαιώσεις, οι οποίες ναι μεν θα αποφορτίσουν θεωρητικά τα δικαστήρια, όμως, το πρόβλημα είναι ότι δεν ξέρω κατά πόσον θα μπορέσουν οι γραμματείς των δικαστηρίων, που έχουν πάρα πολύ μεγάλα κενά, να ανταποκριθούν σε αυτές τις πρόσθετες αρμοδιότητες. Ναι μεν είναι πολύ ωραίο να λέμε ότι, κάνουμε κάποιες ενέργειες για να αποφορτίσουμε τα δικαστήρια, όμως, αυτή τη στιγμή που μιλάμε, οι δικαστικοί υπάλληλοι σε όλα τα δικαστήρια της χώρας έχουν πάρα πολλά κενά τα οποία δεν καλύπτονται.

Θα πρέπει, λοιπόν, για να επιταχυνθεί η δικαιοσύνη και να υπάρξει μια πραγματική αποφόρτιση, να κινηθούμε και σε αυτό το επίπεδο. Επιτέλους να καλύψουμε τα κενά. Υπάρχουν κενά δικαστών πρέπει να καλυφθούν και αυτά εδώ. Αν δεν παρθούν αυτές οι πρωτοβουλίες θεωρώ πως ό,τι και να κάνουμε θα πέφτει στο κενό. Θα προσπαθούμε να κάνουμε κάτι αλλά θα έχουμε όμως ένα φαύλο κύκλο καθυστερήσεων.

Επίσης, πρέπει, να τονίσω, ότι είναι επιτακτική η ανάγκη διοργάνωσης σεμιναρίων διότι πάρα πολλές αρμοδιότητες που τις κάνουν οι δικαστές, θα τις επωμιστούν οι δικηγόροι και δυστυχώς, πολλοί δικηγόροι - το παραδέχομαι και εγώ - στην αρχή είναι είτε άπειροι είτε έχουν άγνοια. Θα πρέπει, λοιπόν, να είναι καταρτισμένοι κανονικά, προσεκτικά, ώστε να αποφεύγονται τυχόν λάθη και κάποιες αβλεψίες ώστε να υπάρχει κάποια ασφάλεια των συναλλαγών, ειδικότερα δε στην περίπτωση του κληρονομητηρίου, το οποίο όσοι ασχολούμαστε με τα νομικά γνωρίζουμε, ότι εξυπηρετεί την ασφάλεια των συναλλαγών και ουσιαστικά τις αναγνωριστικές αγωγές. Είναι πάρα πολύ σημαντικό το κληρονομητήριο και θα πρέπει να το προσέξουμε βασικά.

Αναφορικά με άλλες ρυθμίσεις, να πω, ότι για τις αποδοχές κληρονομιάς όπως ειπώθηκε χθες από τον κ. Αρτόπουλο, αυτή η ρύθμιση, ναι, μεν, θα ωφελήσει κάποιους δικηγόρους όμως θα αφαιρέσει ύλη από συμβολαιογράφους περιφερείας. Πολλοί συμβολαιογράφοι της περιφέρειας ασχολούνται με αποδοχές κληρονομιάς και με διαθήκες. Δεν είναι στην ίδια κατάσταση με τους συμβολαιογράφους των μεγάλων αστικών κέντρων που ασχολούνται σε μεγάλο βαθμό με αγοραπωλησίες ακινήτων. Μάλιστα, να το επισημάνω, ότι δεν θέλουμε να γίνει αυτή η συζήτηση σε πεδίο κοινωνικού αυτοματισμού και ουσιαστικά να υπάρξει μια κόντρα μεταξύ δικηγόρων και συμβολαιογράφων.

Εμείς και εγώ προσωπικά, τους θεωρώ συνεργάτες και δεν έχω καμία κόντρα μαζί τους. Αντιθέτως, έχω πολύ αρμονική συνεργασία. Θα πρέπει να υπάρξει μια προσεκτική συζήτηση ώστε να μη καταλήξουμε στο σημείο, δύο επαγγελματικοί κλάδοι να ανταγωνίζονται και να στρέφονται ο ένας στον άλλο. Βασικά, αυτό πρέπει να το προσέξουμε Επομένως, λοιπόν σε αυτό το σημείο θα πρέπει να υπάρξει μια προσεκτική ρύθμιση του ζητήματος.

Τώρα αναφορικά με το ΤΑΧΔΙΚ. Να πω, ότι, είναι εξαιρετικά αρνητικό και απαράδεκτο να βαλτώνουν υποθέσεις καταβολής αποζημιώσεων από τη νομική βοήθεια για 4 και 5 χρόνια. Είναι πραγματικά απαράδεκτο όταν βρισκόμαστε στον 21ο αιώνα. Μάλιστα, να τονίσω, ότι η νομική βοήθεια επιλέγεται από όταν έχουμε αυξημένο εισόδημα και χρησιμοποιείται κυρίως από δικηγόρους, από συναδέλφους μου, που είναι νεαρής ηλικίας, είναι άπειροι και ουσιαστικά θέλουν να αποκτήσουν μια τριβή, μία εμπειρία με το αντικείμενο. Είναι, λοιπόν, αποτρεπτικό το κίνητρο να προσφέρει ο άλλος τη νομική βοήθεια και ο δικηγόρος να κάνει να πληρωθεί 4 και 5 χρόνια. Στο τέλος, θα καταλήξουμε να μη θέλει κανένας δικηγόρος να ασχοληθεί με αυτό τον κλάδο και να μη βοηθιούνται άτομα που έχουν χαμηλό εισόδημα.

Όμως, θα πρέπει να δούμε και το σημείο της πρόσληψης μόνιμου προσωπικού στο ΤΑΧΔΙΚ. Το ΤΑΧΔΙΚ είναι υπό στελεχωμένο και δεν είναι επαρκώς επανδρωμένο. Αντί, λοιπόν, να έχουμε κάποιες επιτροπές οι οποίες είναι μεν θετικό να κάνουν κάποιες εκκαθαρίσεις ώστε να καταβληθούν γρήγορα οι αποζημιώσεις, όμως, πολύ φοβούμαι ότι αν δεν προσλάβουμε μόνιμο προσωπικό, σε μερικά χρόνια από τώρα θα είναι παρόμοιο φαινόμενο. Θα έχουμε πάλι καθυστερήσεις. Θα πρέπει να γίνει κάτι πιο τολμηρό σε αυτό τον τομέα και να υπάρξει μια επαρκής λύση επάνω στο ΤΑΧΔΙΚ, το οποίο όσο δεν είναι υποστελεχωμένο μονίμως θα υπάρχει πρόβλημα.

Τώρα, για τα υπόλοιπα ζητήματα θα τοποθετηθούμε στην Ολομέλεια. Περιμένουμε και την τροπολογία για τα σωματεία. Είπαμε να κατατεθεί στην Ολομέλεια για να την μελετήσουμε και επιφυλασσόμαστε. Πάντως, θεωρούμε πως, ναι, μεν έχει κάποια θετικά σημεία το νομοσχέδιο και αυτό το αναγνωρίζουμε . Σε κάποια όμως ζητήματα έχει κάποια ατολμία. Αυτά ήθελα να πω. Ευχαριστώ πάρα πολύ.

**ΛΑΖΑΡΟΣ ΤΣΑΒΔΑΡΙΔΗΣ (Πρόεδρος της Επιτροπής):** Ευχαριστούμε τον κ. Πέτρο Δημητριάδη. Τον λόγο έχει ο κ. Οικονομόπουλος από τη «ΝΙΚΗ».

**ΤΑΣΟΣ ΟΙΚΟΝΟΜΟΠΟΥΛΟΣ(Ειδικός Αγορητής του Δημοκρατικού Πατριωτικού Κινήματος «ΝΙΚΗ»):** Ευχαριστώ κύριε Πρόεδρε. Κύριε Υπουργέ, δεν θα μακρηγορήσουμε, γιατί θεωρούμε ότι το νομοσχέδιο έχει εξαντληθεί. Συμφωνούμε και εμείς ότι έχει πολλά θετικά σημεία και είναι προς τη σωστή κατεύθυνση. Θα θέλαμε να επισημάνουμε πάλι κάποια πράγματα. Θεωρούμε, ότι, υπάρχει πρόβλημα μεταγραφής έτσι όπως είναι διατυπωμένες προσημειώσεις αν δεν τροποποιήσουμε το 1192. Το επισημάναμε και χθες, διότι δεν περιλαμβάνεται η πράξη του δικηγόρου μέσα στις πράξεις που μπορούν να μεταγραφούν και νομίζω, ότι, θα πρέπει να γίνει κάποια συμπλήρωση εκεί πέρα, γιατί αλλιώς θα υπάρχει πρόβλημα με την καταγραφή των προσημειώσεων.

Κάτι άλλο το οποίο θα ήθελα να επισημάνω και έχει να κάνει ότι μέχρι τώρα με τις περιπτώσεις κατεπείγοντος είτε στο δικαστή στον Πρόεδρο Πρωτοδικών στον δικαστή του Μονομελούς είτε στον Ειρηνοδίκη, όταν υπήρχε η ανάγκη για μια επείγουσα δημοσίευση μιας απόφασης προσομοίωσης για τον οποιονδήποτε λόγο, πήγαινε ο δικηγόρος του αιτούντος και συναινετικά ζητούσαν κατά προτίμηση και πολλές φορές έπαιρναν την απόφαση αυθημερόν.

Τώρα κάτι τέτοιο δεν προβλέπεται και νομίζω ότι θα έπρεπε ρητά να προβλεφθεί, να υπάρχει δυνατότητα της ίδιας ημέρας που θα κατατεθεί η διαίτηση, επικοινωνίας με τον συνάδελφο που θα χρεωθεί την υπόθεση, ώστε όταν κρίνει ότι υπάρχει πράγματι κατεπείγον, να μπορεί αυθημερόν, σε εξαιρετικές περιπτώσεις, να δημοσιεύεται η απόφαση. Κατά τα λοιπά, περιμένουμε να δούμε και το τροποποιημένο σχέδιο και θα επιφυλαχθούμε στην Ολομέλεια.

**ΛΑΖΑΡΟΣ ΤΣΑΒΔΑΡΙΔΗΣ (Πρόεδρος της Επιτροπής):** Κύριε Οικονομόπουλε σας ευχαριστώ πολύ. Τον λόγο έχει τώρα, από την Πλεύση Ελευθερίας, η κυρία Ελένη Καραγεωργοπούλου.

**ΕΛΕΝΗ ΚΑΡΑΓΕΩΡΓΟΠΟΥΛΟΥ (Ειδική Αγορήτρια της Κ.Ο. «Πλεύση Ελευθερίας – Ζωή Κωνσταντοπούλου»):** Κύριοι συνάδελφοι, κύριε Υφυπουργέ, είναι δεδομένο ότι η αγωνία ύπαρξης των ελευθέρων επαγγελματιών είναι κοινή σε όλους τους επιστημονικούς κλάδους και ειδικότερα στην άσκηση του δικηγορικού λειτουργήματος, που αφορά σε χιλιάδες επαγγελματιών. Είναι σήμερα, κατά μεγάλο μέρος, ανασφάλιστοι από την αιτία της ασφαλιστικής ανικανότητας, που η πολιτεία τους επιφύλαξε από 1.3.2024, ως τιμωρία στην αδυναμία πληρωμής των ασφαλιστικών τους εισφορών ή απώλειας των ρυθμίσεων τους.

Είναι, επίσης, ζητούμενο η αξιοπρεπής διαβίωση τους, υπό την πίεση των νέων φορολογικών συντελεστών φορολογίας εισοδήματος, με την κατάργηση του αφορολόγητου ορίου, αλλά και με την δυσβάσταχτη και αντισυνταγματική επιβολή της προκαταβολής φόρου σε τεκμαρτό εισόδημα. Και ενώ δεν έχει στεγνώσει καλά - καλά το μελάνι του Εθνικού Τυπογραφείου στο νόμο 5090 του 2024, με τον οποίο μετατρέψετε τη χώρα σε εν δυνάμει κράτος υποδίκων, καταδίκων και έγκλειστων των φυλακών, που απαιτείται να κτίσετε ή να εισάγετε, ενδεχομένως, όπως τα υβριδικά funds στον τομέα της παιδείας, που θα λειτουργούν με δίδακτρα σε ταυτόχρονη υποβάθμιση των δημοσίων πανεπιστημίων. Επιχειρείτε να καινοτομήσετε και πάλι, δημιουργώντας τεχνικές αδιέξοδου και κοινωνικού αυτοματισμού, χωρίς να ενστερνίζεστε την ανάγκη για πραγματική ενίσχυση του κλάδου των δικηγόρων, μέσω της αύξησης των γραμματίων προείσπραξης και της υποχρεωτικής τους παράστασης σε συμβόλαια μεταβίβασης από επαχθή αιτία, όπως εξάλλου ίσχυε πριν μια δεκαετία και πλέον.

Η αύξηση των πολύ χαμηλής αξίας γραμματίων προείσπραξης στις διαταγές πληρωμής είναι, εξάλλου, πάγιο και χρόνιο αίτημα, αλλά επιμελώς παραλείπεται, εξυπηρετώντας τις τράπεζες και τα funds που θα ζημιωθούν σε πρόσθετα έξοδα, λόγω της αθρόας παραγωγής διαταγών πληρωμής από ληξιπρόθεσμες απαιτήσεις δανείων και απαιτήσεων στη ληστρική τους τοκογλυφική επέλαση κατά της κοινωνίας, ανεξέλεγκτα, υπό την προστασία της κυβέρνησης σας.

Το αδιέξοδο της ανέχειας και της απαξίωσης των ελευθέρων επαγγελματιών του νομικού κόσμου, δεν θεραπεύεται με τα ευφυολογήματα που διαλαμβάνει το εν λόγω νομοσχέδιο, αντί της δημιουργίας συνθήκης ουσιαστικής παρέμβασης του σώματος των δικηγόρων στην υπηρεσία του πολίτη, που έχει ανάγκη περισσότερης υποστήριξης από ποτέ από δημόσιους λειτουργούς, χωρίς την παραβίαση του Αστικού Κώδικα, που η τροποποίηση του θα αποτελέσει τομή στην ελληνική έννομη τάξη.

Κύριε Υφυπουργέ, θα ξεκινήσω σε ότι αφορά το περιεχόμενο του άρθρου 1192 του Αστικού Κώδικα, που σωστά εντοπίστηκε χθες και σήμερα, ότι απαιτεί μια άλλη διαδικασία ως προς πράξεις μεταγραπτέες στα δημόσια βιβλία των υποθηκοφυλακείων ή καταχωριστέες στα σχετικά βιβλία των κτηματολογικών γραφείων, τοποθέτηση που αντιπαρήλθατε, δηλώνοντας ότι μας ακούτε προσεκτικά, για να προβείτε στις προσήκουσες νομοτεχνικές βελτιώσεις, αφού έχετε συγκεντρώσει απόψεις Εισηγητών και φορέων. Είναι, αλήθεια, νομοτεχνικό θέμα η τροποποίηση του Αστικού Κώδικα ή αποδεικνύει την προχειρότητα σύνταξης αυτού του νομοσχεδίου; Την επικίνδυνη προχειρότητα.

Μα δεν είναι ζήτημα ερμηνείας ούτε βελτιώσεων, η καταστρατήγηση διατάξεων του Αστικού Κώδικα ως προς αποδοχές κληρονομιάς. Κατά νόμο οι αποδοχές κληρονομιάς απαιτούν, αποκλειστικά και μόνο, συμβολαιογραφικό έγγραφο και πρέπει να συντάσσονται ενώπιον συμβολαιογράφου, όχι γιατί το λέμε εμείς στην Πλεύση Ελευθερίας ή η Πρόεδρος της Ένωσης Δικονομολόγων από τους φορείς ούτε γιατί αρκετοί Εισηγητές από την αντιπολίτευση εξέφρασαν, αν και δικηγόροι οι ίδιοι, τις επιφυλάξεις τους, ως προς το σύννομο των διατάξεων που αφορούν στο νεοπαγές αυτό ιδίωμα, αλλά γιατί ο νόμος αποφαίνεται ότι το έγγραφο που θα μεταγραφεί ως αποδοχή κληρονομιάς, πρέπει να είναι δημόσιο έγγραφο.

Τούτο προκύπτει από το συνδυασμό των διατάξεων του άρθρου 812 του Κώδικα Πολιτικής Δικονομίας και των άρθρων 1848 και 1195 του Αστικού Κώδικα, από τις οποίες σαφώς συνάγεται, χωρίς να καταλείπεται καμία αμφιβολία, ότι οι αποδοχές πρέπει να συντάσσονται από συμβολαιογράφο, πλην της περιπτώσεως της επ ωφελεία απογραφής αποδοχής, για την οποία ρητά προβλέπει το άρθρο 812 του Κώδικα Πολιτικής Δικονομίας, ότι γίνεται στη γραμματεία του δικαστηρίου της κληρονομιάς, διαλαμβάνοντας την ίδια διάταξη πως στην ίδια γραμματεία γίνεται και η αποδοχή ή αποποίηση του λειτουργήματος του εκτελεστή ή της παραίτησης από αυτό το λειτούργημα, όπως και της αποδοχής του διορισμού κηδεμόνα σχολάζουσας κληρονομιάς ή της παραίτησης από τον διορισμό αυτόν.

Όλες οι ανωτέρω ενέργειες γίνονται ενώπιον του Γραμματέα του Δικαστηρίου της Κληρονομιάς, όχι όμως και η αποδοχή κληρονομιάς, που δεν γίνεται επ’ ωφελεία απογραφής κατά τη ρητή διατύπωση της διάταξης του άρθρου 812 του Κώδικα Πολιτικής Δικονομίας. Ο δικαιολογητικός λόγος είναι ότι όλες οι άλλες ενέργειες, όπως και η αποκαλούμενη στο άρθρο αυτό αποδοχή κληρονομιάς επ’ ωφελεία απογραφής, είναι απλές διαδικαστικές ενέργειες, συμπεριλαμβανομένης και της περίπτωσης της αποδοχής κληρονομιάς επ’ ωφελεία απογραφής, που έχουν σχέση με έκδοση δικαστικής απόφασης, διατάσουσα τη συγκεκριμένη ενέργεια και εν προκειμένω την απογραφή στην περίπτωση της αποδοχής κληρονομιάς επ’ ωφελεία απογραφής.

Επομένως, η περίπτωση της καθαυτού αποδοχής κληρονομιάς δεν συνδέεται και δεν έχει ως προαπαιτούμενο την έκδοση δικαστικής απόφασης που να διατάσσει κάποια ενέργεια, προκειμένου να προβεί ο κληρονόμος αποδοχή κληρονομιάς, αλλά έχει εμπράγματο περιεχόμενο και συνεπάγεται τη μετάθεση των εμπραγμάτων δικαιωμάτων του κληρονομούμενου στους κληρονόμους του. Η αποδοχή κληρονομιάς επ’ ωφελεία απογραφής που γίνεται στη Γραμματεία του αρμόδιου Ειρηνοδικείου, ως Δικαστηρίου της Κληρονομίας, δεν αποτελεί τίποτε άλλο παρά μια απλή δήλωση βούλησης του κληρονόμου με την οποία δηλώνει τη βούλησή του ο κληρονόμος περί του ότι επιθυμεί να αποδεχθεί την κληρονομιά επ’ ωφελεία απογραφής χωρίς κανένα άλλο περιεχόμενο, όπως περιγραφή των ακινήτων της κληρονομιάς, τον χρόνο και τον τρόπο απόκτησης των κληρονομιαίων από τον κληρονομούμενο και τα άλλα απαιτούμενα από το νόμο στοιχεία σε ένα συμβολαιογραφικό έγγραφο με εμπράγματο περιεχόμενο.

Δεν επιτρέπεται, λοιπόν, από το νόμο στη δήλωση αποδοχής κληρονομιάς επ’ ωφελεία απογραφής, που γίνεται στη Γραμματεία του αρμοδίου Δικαστηρίου της Κληρονομιάς, να γίνει έκθεση και περιγραφή όλων όσων προαναφέρθηκαν και πρέπει να διαλαμβάνονται σε ένα συμβολαιογραφικό έγγραφο της αποδοχής που αποτελεί δημόσιο έγγραφο και ως τέτοιο μεταγράφεται στα βιβλία μεταγραφών του αρμοδίου υποθηκοφυλακείου.

Δεν υπάρχει πάγια νομολογία, ούτε καν νομολογία που να υποστηρίζει πειστικά και να αποδεικνύει ότι είναι νόμιμη η αποδοχή κληρονομιάς ενώπιον του Γραμματέα του αρμόδιου Ειρηνοδικείου, αφού από τη διάταξη του άρθρου 1195 του Αστικού Κώδικα που λέει τα εξής « η μεταγραπτέα αποδοχή κληρονομιάς ή κληροδοσίας δέον να προκύπτει εκ δημοσίου εγγράφου, αντί της αποδοχής της κληρονομιάς δύναται να μεταγραφεί το κληρονομητήριο».

Κατά τη διάταξη αυτή πολύ απλά και ξεκάθαρα η αποδοχή κληρονομιάς που επιτρέπεται να μεταγραφεί στο υποθηκοφυλακείο είναι δημόσιο έγγραφο ή άλλως κληρονομητήριο, δηλαδή δικαστική απόφαση και άρα, πάλι δημόσιο έγγραφο. Η διάταξη απαιτεί δημόσιο έγγραφο, εξαιτίας των μεγαλύτερων εγγυήσεων της αυθεντικότητας που παρέχεται με αυτό. Από το συνδυασμό δε του άρθρου αυτού με τη διάταξη του άρθρου 1848 του Αστικού Κώδικα και τις σχετικές διατάξεις του Κώδικα Πολιτικής Δικονομίας για τα έγγραφα, χωρίς καμία αμφιβολία με τον όρο δημόσιο έγγραφο νοείται το συμβολαιογραφικό, άσχετα αν συντάσσεται από συμβολαιογράφο ή άλλο δημόσιο υπάλληλο, πρόξενο ή δικαστικό λειτουργό, δικαστή, δηλαδή Ειρηνοδίκη, που εκτελεί όμως, εν προκειμένω, συμβολαιογραφικά καθήκοντα. Ο Γραμματέας του Ειρηνοδικείου δεν ασκεί σε καμία περίπτωση συμβολαιογραφικά καθήκοντα, όταν δέχεται την απλή έκφραση βούλησης του κληρονόμου, περί του ότι επιλέγει να αποδεχθεί την επαγωμένη σ’ αυτόν κληρονομιά επ’ ωφελεία απογραφής.

Η ανάθεση στον ίδιο Γραμματέα του νέου καθήκοντος θεώρησης ιδιωτικών εγγράφων πράξεων δικηγόρου είναι εξ ορισμού ατελέσφορη ως επικίνδυνη για την έννομη τάξη, αλλά και η επίκληση του άρθρου 1848 του Αστικού Κώδικα δεν προσδίδει καμία ισχύ στους αντίθετους της άποψής μας ισχυρισμούς, αφού η διάταξη αυτή ορίζει ότι η δήλωση αποποίησης γίνεται στον Γραμματέα του Ειρηνοδικείου, χωρίς ωστόσο να αναφέρεται ρητά και στη δήλωση αποδοχής κληρονομιάς, γεγονός που θα μπορούσε, αν το ήθελε πράγματι ο νομοθέτης, να το έχει συμπεριλάβει στη διάταξη αυτή.

Όποιος, λοιπόν, ισχυρίζεται ότι είναι νομικός, είτε δικηγόρος είτε δικαστής, δεν μπορεί να αποδεχτεί οποιαδήποτε άλλη αυθαίρετη ερμηνεία στην ανωτέρω διάταξη, η οποία άλλωστε δεν επιδέχεται καμία ερμηνεία. Η επικύρωση δια της νέας διάταξης της μη νόμιμης πρακτικής που ακολουθήθηκε από κάποιους δικηγόρους στο νομό Σερρών είχε προκαλέσει τεράστια ζητήματα στην ασφάλεια των συναλλαγών. Η πολύπλοκη διαδικασία φορολογικών και πολεοδομικών διατάξεων και αυτών ολόκληρου του Αστικού Κώδικα προϋποθέτει μελέτη, σοβαρή εξέταση του φακέλου, υπαγωγή των πραγματικών περιστατικών σε διακαιικό κανόνα από υπεύθυνους δημόσιους λειτουργούς της προληπτικής δικαιοσύνης, οι οποίοι επιφορτισμένοι με τις ανάλογες αρμοδιότητες και επωμιζόμενοι ευθύνες σφραγίζουν με τη σφραγίδα, που το κράτος δικαίου τους εφοδίασε και τους όπλισε, το αποτέλεσμα μιας νόμιμης διαδικασίας, το δημόσιο έγγραφο.

Στις δηλώσεις MY PROTERTY, δηλαδή στην ηλεκτρονική πλατφόρμα καταχώρισης δηλώσεων φόρου αποδοχής κληρονομιάς, με αφορμή τους κινδύνους που θα έχουν να αντιμετωπίσουν οι δικηγόροι στα νέα τους καθήκοντα, να υπογραμμίσουμε ότι τους ίδιους κινδύνους αντιμετωπίζουν και οι συμβολαιογράφοι ως προς την έκδοση αντικειμενικών αξιών και συμμετοχή στα δεδομένα που επισείουν επιβολή φόρων για τους κληρονόμους.

Η ειδοποιός διαφορά μεταξύ των δύο κλάδων επιστημόνων, δεν είναι ότι οι συμβολαιογράφοι γνωρίζουν καλύτερα την ηλεκτρονική πλατφόρμα ή είναι καλύτεροι από τους επαγγελματίες άξιους συναδέλφους τους που ζητούν να συμμετέχουν σε διαδικασίες, όπως στην περίπτωση ελέγχου τίτλων, σύμπραξη στα συμβόλαια αγοραπωλησίας, αλλά το γεγονός, ότι έχουν εξεταστεί σε ειδικούς νόμους, ώστε να λάβουν άδεια άσκησης επαγγέλματος. Επίσης, έχουν υπηρετήσει στο επάγγελμα του δικηγόρου για δύο, τουλάχιστον, έτη και η τριβή με το αντικείμενο της περιπτωσιολογίας της κάθε ξεχωριστής ιδιοκτησίας, ενισχύει το επιχείρημα, ότι οι πιθανότητες λάθους, σε περίπτωση σύνταξης αποδοχής κληρονομιάς, είναι πολύ λιγότερες στην κατηγορία τη δική τους από την άλλη, των εξαιρετικών συναδέλφων, που εκ του νόμου συντάσσουν μόνο ιδιωτικά έγγραφα.

Στην πραγματικότητα, αυτό που μπορεί να εκθέτει χιλιάδες επαγγελματιών δικηγόρων ή συμβολαιογράφων, αλλά και λογιστών, σε ανακριβείς και προβληματικές δηλώσεις στην περίφημη πλατφόρμα αποδοχών κληρονομιάς, με συνέπειες ολέθριες για την αστική τους ή και ποινική τους ευθύνη ακόμα, είναι χιλιάδες σελίδες νόμων της πολεοδομικής, φορολογικής νομοθεσίας, που σε συνδυασμό με πληθώρα υπουργικών αποφάσεων και εγκυκλίων, πολύ συχνά αντιφατικών, δημιουργούν ένα σαθρό υπόβαθρο για την έκδοση αντικειμενικών αξιών, οι οποίες και σηματοδοτούν τη φορολόγηση των κληρονόμων.

Φανταστείτε σε μία τέτοια ηλεκτρονική δήλωση - καταχώρηση στοιχείων για τη φορολογία της κληρονομιάς, να αποκαλυφθεί μετά από μια δεκαετία, ότι ο λειτουργός που επιμελήθηκε της δήλωσης αυτής, υπέπεσε σε εκ παραδρομής σφάλμα και ο αλγόριθμος που αποφάσισε την επιβολή φόρου, καταλόγισε ένα ποσό που υπολείπεται σημαντικά του οφειλόμενου. Προσαυξήσεις νομιμότοκα για το ελληνικό δημόσιο, είναι μία περίπτωση, σε επιβάρυνση του πολίτη ή διαγραφή χρέους λόγω παραγραφής προς το δημόσιο, με απώλεια εσόδων σε βάρος του δημοσίου συμφέροντος, είναι η άλλη περίπτωση.

Θα ήθελα, επίσης, να σταθώ και να επικαλεστώ την τοποθέτηση της κυρίας Τζιμούρτα, Αναπληρώτριας Γραμματέα της Ομοσπονδίας Δικαστικών Υπαλλήλων Ελλάδας, η οποία επεσήμανε ότι, ουδόλως αποσυμφορούνται τα δικαστήρια με τις νέες αρμοδιότητες των δικαστικών υπαλλήλων, που λειτουργούν σε περιβάλλον με κενά κατά 30% σε οργανικές θέσεις, καλούμενοι, ήδη, να ανταπεξέλθουν σε τεράστιο φόρτο εργασίας. Ο όγκος εργασιών με τις οποίες τους επιφορτίζετε, δημιουργεί πιέσεις που αναμένεται να δημιουργήσουν νέο χάος στην απονομή δικαιοσύνης και στην εξυπηρέτηση των πολιτών.

Τέλος, οι ρυθμίσεις του τρίτου μέρους, που αφορούν στο ταμείο χρηματοδότησης δικαστικών κτιρίων και την πληρωμή απαιτήσεων από την παροχή υπηρεσιών στο πλαίσιο χορήγησης νομικής βοήθειας, είναι στη σωστή κατεύθυνση. Το άρθρο 24, στις εξουσιοδοτικές διατάξεις του νομοσχεδίου, φρονούμε ότι επιδέχεται σχετικής βελτίωσης σχετικά με τη ρύθμιση του αδιάβλητου της επιλογής δικηγόρων από κατάλογο, με τη δημιουργία ενός μηχανισμού περιφρούρησης της αξιοκρατίας και της δίκαιης επιλογής.

Θα επιφυλαχθούμε μέχρι τέλους και αναμένουμε να δούμε τις παρεμβάσεις σας. Σας ευχαριστώ πολύ.

**ΛΑΖΑΡΟΣ ΤΣΑΒΔΑΡΙΔΗΣ (Πρόεδρος της Επιτροπής):** Πριν περάσουμε στην κ. Παπαϊωάννου, την ανεξάρτητη βουλευτή, για τη δική της εισήγηση, έχει ζητήσει τον λόγο για ένα λεπτό, για μια σύντομη παρέμβαση, ο κ. Υπουργός.

Παρακαλώ, κύριε Υπουργέ, έχετε τον λόγο.

**ΙΩΑΝΝΗΣ ΜΠΟΥΓΑΣ (Υφυπουργός Δικαιοσύνης):**

Ζήτησα τον λόγο, επειδή εξακολουθεί να γίνεται λόγος για το ζήτημα της αποδοχής κληρονομιάς. Αυτό το οποίο ήθελα να διευκρινίσω και να πω, είναι ότι δεν προβλέπουμε κάτι καινούργιο. Απλώς, οργανώνουμε τον τρόπο με τον οποίον γίνεται στην γραμματεία των δικαστηρίων, η αποδοχή κληρονομιάς. Αυτό είναι σαφές ότι προβλέπεται από την εισαγωγή του Αστικού Κώδικα, στη διάταξη του 1195, όπου αναφέρεται ρητώς και χωρίς καμία δυνατότητα παρερμηνείας, ότι η μεταγραπτέα αποδοχή κληρονομιάς, πρέπει να προκύπτει από δημόσιο έγγραφο. Δηλαδή, αυτό που ζητά ο νόμος για την αποδοχή κληρονομιάς, είναι να υπάρχει δημόσιο έγγραφο. Το τι είναι δημόσιο έγγραφο αναφέρεται στις οικείες διατάξεις του Κώδικα Πολιτικής Δικονομίας.

Μια και έχουμε τη δυνατότητα να κάνουμε νομική συζήτηση στην Επιτροπή μας, ήθελα να υπενθυμίσω στους νομικούς συναδέλφους και την εξής πρακτική, η οποία, όμως, είναι συνηθέστατη. Έχουμε όλοι μας υπόψη το παράδειγμα, πώς δύο συγκληρονόμοι, δύο αδέρφια, ας πούμε, έχουν κληρονομήσει εξ αδιαιρέτου, κατά το ½ ο καθένας, ένα ακίνητο. Ο ένας αποδέχεται την κληρονομιά, ο άλλος αμελεί να αποδεχθεί την κληρονομιά. Ποιες είναι οι δυνατότητες που έχει όποιος θέλει να ασκήσει αγωγή διανομής για τη διανομή του επικοίνου; Μια δυνατότητα είναι η έκδοση κληρονομητηρίου. Η άλλη, όμως, δυνατότητα ευρείας εφαρμογής στη δικηγορική πρακτική, είναι να ζητήσει ένα πιστοποιητικό από τον γραμματέα του δικαστηρίου της κληρονομιάς, ότι δεν έχει γίνει αποποίηση, να πάρει ένα πιστοποιητικό εγγυτέρων συγγενών, μια ληξιαρχική πράξη θανάτου, να περιγράψει το κοινό ακίνητο και με βάση αυτά τα δικαιολογητικά και τα δημόσια έγγραφα, κυρίως το πιστοποιητικό μη αποποίησης της κληρονομιάς, να τα μεταγράψει, έτσι ώστε να μπορέσει μετά να κάνει την αγωγή.

Αυτό, δεν νομίζω, ότι το ακούτε πρώτη φορά.

Αφού, λοιπόν, μπορεί να γίνεται και γίνεται και είναι αποδεκτό και νομολογιακά, δεν έχει υπάρξει αντίθετη νομολογία και εξ’ όσων γνωρίζω, αυτή η διαδικασία με την μεταγραφή δημοσίου εγγράφου και θεωρείται η μεταγραφή προσήκουσα, μπορεί ασφαλώς να γίνει, χωρίς να υπάρχει κανένα απολύτως πρόβλημα και προβλέπεται επαναλαμβάνω ρητώς από τις κείμενες διατάξεις και η αποδοχή της κληρονομιάς με βάση το δημόσιο έγγραφο, που είναι το πιστοποιητικό, το οποίο εκδίδεται από τον Γραμματέα του οικείου Δικαστηρίου.

Αυτά ήθελα να προσθέσω, κύριε Πρόεδρε, απλώς να διευκρινίσω για το ζήτημα το οποίο συνεχίζει να απασχολεί την Επιτροπή μας.

**ΧΑΡΑΛΑΜΠΟΣ ΑΘΑΝΑΣΙΟΥ (Προεδρεύων της Επιτροπής):** Σας ευχαριστούμε πολύ, κύριε Υπουργέ.

Τον λόγο έχει η κυρία Παπαϊωάννου.

**ΑΡΕΤΗ ΠΑΠΑΪΩΑΝΝΟΥ:** Σας ευχαριστώ πολύ, κύριε Πρόεδρε.

Ας ξεκινήσω με τις συναινετικές προσημειώσεις. Η διάταξη κρίνεται από εμένα θετική, επειδή όπως είπαν και πολλοί άλλοι συνάδελφοι, αυξάνει τη δικηγορική ύλη. Πράγματι, η διαδικασία στην πράξη, έχει καταστεί τυποποιημένη και μόνο κατ’ όνομα διεξάγεται κατά τη διαδικασία των ασφαλιστικών μέτρων.

Δεν εκφέρεται δικαστική κρίση, δεν εξετάζονται μάρτυρες. Είναι εξαιρετικά σπάνιο Ειρηνοδίκης, να ζητά διευκρινίσεις ή να αρνείται την υπογραφή της και όταν συμβαίνει, έχει να κάνει συνήθως με θέματα μεταπληρεξουσιότητος, εννόμου συμφέροντος και συνημμένων δικαιολογητικών.

Δεν θεωρώ, όμως, ότι θα υπάρξει αποφόρτιση των δικαστηρίων.

Θεωρώ ότι οι συναινετικές προσημειώσεις απαιτούν εργατοώρες από τη Γραμματεία, η οποία παραλαμβάνει, καταχωρεί τις αιτήσεις, διαχειρίζεται τα ραντεβού, φροντίζει αυτή για την πληρότητα του φακέλου και με τις προτεινόμενες διατάξεις, παραμένει η Γραμματεία του Ειρηνοδικείου σα σημείο πρώτης στάσης. Αφού παραλάβει τις αιτήσεις και τον κατάλογο των δικηγόρων, επειδή ο κύριος Υπουργός μίλησε για διαδικασία, ενημερώνει τους δικηγόρους για την παραλαβή του φακέλου και παρακολουθεί αυτή τις προθεσμίες. Έτσι, δεν βλέπω κάποια ουσιαστική αποφόρτιση. Ίσως, να απασχολούνται και περισσότερο.

Να φανταστούμε μια Γραμματεία να στέλνει 50 email και μετά να παίρνει 50 τηλέφωνα στους δικηγόρους, για το αν τα παρέλαβαν και αν θέλουν να προχωρήσουν ή αν όχι.

Επίσης, σήμερα η έκδοση της Απόφασης, γίνεται εσωτερικά. Με το προτεινόμενο, θα πρέπει ο δικηγόρος να επισκεφθεί το Ειρηνοδικείο. Θα τοποθετηθώ στην Ολομέλεια με περισσότερες λεπτομέρειες γι’ αυτό το θέμα.

Θα ήθελα να πάω λίγο στα κληρονομητήρια, γιατί δεν έχω και πολύ χρόνο. Ακούστηκε στην Αίθουσα ότι έχουμε αφαίρεση απλών πράξεων από τη δικαστική ύλη, όπως τα κληρονομητήρια.

Είναι απλή πράξη τα κληρονομητήρια, η έκδοση κληρονομητηρίου;

Αν δεν είναι τραγικό αυτό που πιστεύετε, γιατί θα οδηγήσει σε επισφάλεια των συναλλαγών, θα ήταν, «για γέλια».

Απλή πράξη η έκδοση κληρονομητηρίου;

Σας λέω ότι στο πανεπιστήμιο, το αγαπημένο μου μάθημα ήταν το κληρονομικό και λόγω της συμβολαιογραφικής μου ιδιότητας, ασχολήθηκα για χρόνια, με πάρα πολλές υποθέσεις που είχαν σχέση με το κληρονομικό.

Αν σήμερα μου φέρεται να εκδώσω πέντε κληρονομητήρια, στα τρία θα χρειαστεί να μελετήσω πραγματικά. Δεν υπάρχει δυνατότητα σε έναν δικηγόρο, ο οποίος αποσπασματικά και τυχαία θα ασχοληθεί μία φορά το χρόνο με ένα κληρονομητήριο, να εκδώσει απόφαση κληρονομητηρίου; Που περιλαμβάνει δικανική κρίση;

Τι θα γίνει αν δεν έχουμε αυτό που περιέγραψε ο κύριος Υπουργός: Δύο εξ αδιαθέτου κληρονόμους, αλλά έχουμε διαθήκη, «σοκίνειες ρήτρες», να συνυπάρχουν εξ αδιαθέτου κληρονόμοι, υποκαταστάσεις, κληροδόχους και κληρονόμους, να πρέπει να ξεχωρίσει ο δικαστής ή ο δικηγόρος εν προκειμένω, τι σημαίνει αυτή η διάταξη. Να έχουμε αποποιήσεις. Να συντρέχουν πράγματα τα οποία ακούγονται θεωρητικά αυτή τη στιγμή, αλλά τα έχω αντιμετωπίσει, τόσο πολύ και τόσο συχνά, που πραγματικά, νομίζω, ότι είναι επικίνδυνη η έκδοση κληρονομητηρίων από δικηγόρους.

Δεν θέλω να κάνω κατάχρηση του χρόνου που έχω στη διάθεσή σου, θα πω μόνο, επειδή επαναλαμβάνω ότι ο κύριος Υπουργός, ανέφερε για τις αποδοχές, ότι δεν αλλάζει κάτι και αυτό θα ήθελα να το ακούσετε κύριε Υπουργέ.

Υπάρχει αυτή τη στιγμή, πρόβλεψη, για τους συμβολαιογράφους ότι αν επισυναφθούν λάθος πιστοποιητικά ΕΝΦΙΑ και γίνει έλεγχος και βρεθούν, πληρώνουν 2% από την τσέπη τους, για τη διαφορά της αξίας των ακινήτων, όπως είναι πραγματικά και όπως δηλώθηκαν και τα αποδέχθηκαν.

### Τι θα γίνει με αυτά τα ΕΝΦΙΑ όταν τα ελέγχουν στη Γραμματεία; Δεν μπορεί να έχουμε δύο μέτρα και δύο σταθμά. Δεν θα πηγαίνει κανείς στους συμβολαιογράφους, οι οποίοι θα φοβούνται, ενώ αλλού θα περνάν τα ΕΝΦΙΑ όπως να ναι.

### Ευχαριστώ για το χρόνο και θα τα ξαναπούμε στην Ολομέλεια, μεθαύριο.

### ΧΑΡΑΛΑΜΠΟΣ ΑΘΑΝΑΣΙΟΥ(Προεδρεύων της Επιτροπής): Και εγώ σας ευχαριστώ, κυρία Παπαϊωάννου.

### Δεν υπάρχουν συνάδελφοι άλλοι, οι οποίοι θέλουν να μιλήσουν.

### Ο κ. Υπουργός έχει τον λόγο, για να κλείσουμε τη συνεδρίαση.

### ΙΩΑΝΝΗΣ ΜΠΟΥΓΑΣ (Υφυπουργός Δικαιοσύνης): Θα ήθελα ειλικρινά να ευχαριστήσω και τους Εισηγητές και τους Ειδικούς Αγορητές, αλλά και τους συναδέλφους που πήραν τον λόγο, στην Επιτροπή μας, για τις χρήσιμες παρατηρήσεις που αφορούν στις διατάξεις του συζητούμενου σχεδίου νόμου.

### Θα προσπαθήσω, κύριε Πρόεδρε, να συνοψίσω και να απαντήσω σε όλα τα ζητήματα τα οποία ετέθησαν.

### Με το εισηγούμενο σχέδιο νόμου, κυρίες και κύριοι συνάδελφοι, επιχειρείται μια σειρά τροποποιήσεων στον «Αστικό Κώδικα» και στον «Κώδικα Πολιτικής Δικονομίας» προκειμένου να καταστεί εφικτή η μεταφορά δικηγορικής ύλης στους δικηγόρους, η οποία μέχρι σήμερα, όπως γνωρίζετε, απασχολούσε αποκλειστικά τους δικαστές, χωρίς όμως, για τις υποθέσεις, οι οποίες αναφέρονται στο νομοσχέδιο, να υπάρχει αντιδικία.

### Είναι η πρώτη φορά που η Κυβέρνηση αναλαμβάνει πρωτοβουλία για τη μεταφορά αρμοδιότητας μεγάλου αριθμού υποθέσεων στους συλλειτουργούς της Θέμιδας, αποφορτίζοντας με τον τρόπο αυτό τους δικαστικούς λειτουργούς, από καθήκοντα τα οποία δεν είναι αμιγώς δικαιοδοτικής φύσεως, δεν παρουσιάζουν αποδεικτική δυσχέρεια και έχουν μικρή νομική δυσκολία, είναι ήσσονος νομικής δυσκολίας. Φυσικά, η ασφάλεια των διαδικασιών είναι εξασφαλισμένη. Το Δικηγορικό Σώμα, με υψηλό αίσθημα ευθύνης, θα αναλάβει τις νέες διαδικασίες, με τον επαγγελματισμό που διακρίνει τους δικηγόρους, αλλά και με την κατάλληλη επιμόρφωση, την οποία θα φροντίσουν οι δικηγορικοί σύλλογοι να λάβουν έως ότου αναλάβουν τα καθήκοντα, τα οποία επωμίζονται με το παρόν σχέδιο νόμου. Θα είναι ικανό να χειριστεί τέτοιου είδους υποθέσεις, επιβεβαιώνοντας τον χαρακτήρα και την ιδιότητα του δικηγόρου ως συλλειτουργού της δικαιοσύνης.

### Θα ήθελα στο σημείο αυτό να πω ότι το συζητούμενο σχέδιο νόμου δεν αποτελεί ούτε μεμονωμένη ούτε αποσπασματική πρωτοβουλία του Υπουργείου Δικαιοσύνης και εδώ θα ήθελα να απαντήσω σε όσα ελέχθησαν ότι τάχα, με έναν υστερόβουλο σκοπό, εισηγούμαστε σήμερα τις διατάξεις του συζητούμενου σχεδίου νόμου έτσι ώστε να αποκατασταθούν οι σχέσεις μας με τους δικηγόρους.

### Πρέπει να σας πω και το λέω με παρρησία ότι οι σχέσεις του Υπουργείου Δικαιοσύνης με το Δικηγορικό Σώμα δεν ήταν ποτέ καλύτερες και αυτή η θεσμική πρωτοβουλία, εντάσσεται σε ένα πλέγμα πρωτοβουλιών, οι οποίες θα έχουν ως σκοπό την επιτάχυνση, αλλά και την αποτελεσματικότερη απονομή της δικαιοσύνης.

### Κορυφαία θεσμική πρωτοβουλία είναι ο «Δικαστικός Χάρτης» που τις προσεχείς ημέρες θα αναρτηθεί σε διαβούλευση. Ακολουθεί η αλλαγή των «Κωδίκων». Έχει ήδη ξεκινήσει η αλλαγή των «Κωδίκων», αρχής γενομένης από τον «Ποινικό Κώδικα» και τον «Κώδικα Ποινικής Δικονομίας».

### Ακολουθεί η αλλαγή σε πλήθος διατάξεων του «Κώδικα Πολιτικής Δικονομίας», που θα αφορούν σχεδόν σε όλα τα Κεφάλαια του Κώδικα.

### Η αλλαγή στον «Οργανισμό Δικαστηρίων» και βεβαίως, όλα αυτά επικουρούνται από τις τροποποιήσεις που έχουν να κάνουν στην ψηφιακή δικαιοσύνη, στις υποδομές για τα δικαστικά κτήρια.

### Βρισκόμαστε, επίσης, σε συζήτηση με τους δικηγόρους και ήδη υπάρχει Επιτροπή για την αλλαγή του «Κώδικα Δικηγόρων». Ελπίζω μέσα στο πρώτο εξάμηνο να έχουμε πλέον το «Νέο Κώδικα Δικηγόρων» και τον «Κώδικα Δεοντολογίας Δικηγόρων» και βέβαια, επεξεργαζόμαστε ήδη και νέες διατάξεις για την αποφόρτιση, την περαιτέρω αποφόρτιση δικαστικών λειτουργών, από καθήκοντα τα οποία, επαναλαμβάνω, δεν είναι αμιγώς δικαιοδοτικά και σήμερα, επιβαρύνουν τους δικαστικούς λειτουργούς.

### Για όλες αυτές τις αλλαγές πρέπει να σας πω ότι βρισκόμαστε σε συνεχή επικοινωνία και διαβούλευση και με τους δικηγόρους και με τις ενώσεις των δικαστών και με τους δικαστικούς υπαλλήλους, την επιστημονική και την ακαδημαϊκή κοινότητα.

**Κυρίες και κύριοι συνάδελφοι, πηγαίνοντας τώρα στις επιμέρους διατάξεις του σχεδίου νόμου, θα ήθελα να τονίσω και να επαναλάβω ότι οι διαδικασίες που μεταφέρονται δεν απαιτούν αυθεντική διάγνωση του δικαστή. Οι υποθέσεις αυτές, βρίσκονται στο μεταίχμιο θα έλεγε κανείς μεταξύ διοικητικής λειτουργίας και δικαιοδοτικής κρίσης. Δεν τίθενται λοιπόν, ζητήματα συνταγματικότητας και σε ότι αφορά τις διατάξεις για το κληρονομητήριο πρόκειται για υποθέσεις, το είπα και χθες, οι οποίες είναι υποθέσεις γνήσιας εκούσιας δικαιοδοσίας. Ως γνήσιες υποθέσεις εκούσιας δικαιοδοσίας, χαρακτηρίζονται εκείνες στις οποίες λείπει το στοιχείο της αντιδικίας. Στο εισηγούμενο σχέδιο νόμου καμία από τις υποθέσεις που μεταφέρονται στους δικηγόρους δεν είναι υπόθεση η οποία είτε εξ αρχής, είτε στο πλαίσιο του χειρισμού της από τους δικηγόρους, μπορεί να οδηγήσει σε αντιδικία. Γίνεται λοιπόν, αναφορά και αυτό είναι σαφές σε γνήσιες υποθέσεις εκούσιας δικαιοδοσίας και δεν μπορεί να υπάρξει κατά την άποψή μου, αλλά και κατά την άποψη του Υπουργείου Δικαιοσύνης, καμία επιφύλαξη για την συνταγματικότητα των σχετικών διατάξεων όπως ελέχθη χθες κατά τη συζήτηση της Επιτροπής.**

**Γνωρίζουμε επίσης, ότι τα ελληνικά δικαστήρια, αντιμετωπίζουν καθημερινά πολύ μεγάλο όγκο υποθέσεων. Αποτέλεσμα, είναι να υπάρχει συμφόρηση και καθυστέρηση στην απονομή της δικαιοσύνης. Η κατάσταση δε αυτή, επιδεινώνεται ακόμη περισσότερο, με την απασχόληση των δικαστηρίων, με υποθέσεις, οι οποίες δεν έχουν δικαιοδοτικό χαρακτήρα, δεν απαιτούν δικανική κρίση και σήμερα, τις διεκπεραιώνουν οι Έλληνες δικαστές. Και επειδή μιλάμε επί τη βάσει πραγματικών δεδομένων και έχετε όλη εικόνα της πραγματικότητας με τις προβλεπόμενες διατάξεις, οι Έλληνες δικαστές, θα αποφορτιστούν άμεσα από χιλιάδες υποθέσεις και επομένως, θα έχουν περισσότερο χρόνο, να ασχολούνται με τις σοβαρότερες υποθέσεις, να διεκπεραιώνουν περισσότερες δικογραφίες και βεβαίως, υποθέσεις αμιγώς δικαιοδοτικού χαρακτήρα.**

**Θα ήθελα στο σημείο αυτό, να σας δώσω μερικά στατιστικά στοιχεία τα οποία τα λάβαμε από τα δικαστήρια του μονομελούς Πρωτοδικείου Αθηνών και το Ειρηνοδικείο Αθηνών. Έχω μπροστά μου τρεις πίνακες . Ο πρώτος πίνακας, αφορά στατιστικά στοιχεία για το Ειρηνοδικείο Αθηνών, του έτους 2023.** **Στο Ειρηνοδικείο Αθηνών είχαμε αποποιήσεις και αποδοχές επωφελή απογραφής 15.564. Είχαμε κατάθεση αιτήσεων για κληρονομητήρια 1317 και δημοσιεύτηκαν 1143 αποφάσεις. Συναινετικές προσημειώσεις, εγγραφές και εξαλείψεις 8.922 και δημοσιεύτηκαν 8.922 αποφάσεις και 6.424 ένορκες βεβαιώσεις. Για το έτος 2022, τα στατιστικά έχουν ως εξής για το Ειρηνοδικείο Αθηνών: Αποδοχές και αποποιήσεις κληρονομιάς 17.230, εκδόσεις κληρονομητηρίου αποφάσεις 1139 συναινετικές εγγραφές και εξαλείψεις προσημειώσεων 8.187. Συστάσεις σωματείων 818 και ένορκες βεβαιώσεις 7190.**

**Για το Μονομελές Πρωτοδικείο και εδώ τα στοιχεία είναι αποκαλυπτικά, σε ό τι αφορά τις προσημειώσεις για το έτος 2021, οι αποφάσεις προσημειώσεων συναινετικών είναι 8.173 και το 2022, 10. 246 και το 2023, 9.388. Αντιλαμβάνεστε λοιπόν, πόσο μεγάλο όγκο υποθέσεων είχαν και έχουν μέχρι σήμερα να διεκπεραιώσουν οι Έλληνες δικαστές στα Ειρηνοδικεία και στα Πρωτοδικεία της χώρας. Εδώ επίσης, θα ήθελα να υπενθυμίσω μία αναφορά της Προέδρου της Ένωσης Δικαστών και Εισαγγελέων της κυρίας Στενιώτη, η οποία έχει πει ότι μόνο το θέμα της κατάργησης της αρμοδιότητας των ειρηνοδικών για τη λήψη ενόρκων βεβαιώσεων, σημαίνει στο Ειρηνοδικείο Αθηνών την εξοικονόμηση 40 υπηρεσιών δικαστών το μήνα. Πολύτιμος δικαστικός χρόνος.**

Όλα αυτά αντιλαμβάνεστε ότι έχουν και οικονομικές επιπτώσεις. Πέραν του χρόνου που εξοικονομούν οι δικαστές, έχουν και οικονομικές επιπτώσεις στην απονομή της δικαιοσύνης. Δεν είναι μόνο η ταχύτητα, είναι και η εξοικονόμηση πόρων, είναι και ο ελεύθερος χρόνος τον οποίον διαθέτουν οι δικαστές προκειμένου να ασχοληθούν με υποθέσεις οι οποίες είναι σύνθετες, είναι υποθέσεις αντιδικίας και πρέπει να τάμουν σοβαρά ζητήματα, είτε ιδιωτικού χαρακτήρα είτε άλλα που αφορούν και το δημόσιο συμφέρον.

Επίσης, κάτι το οποίο θεωρώ σημαντικό, είναι ότι δεν υπάρχει ή μάλλον δε μπορεί να δημιουργηθεί ανασφάλεια δικαίου στους διαδίκους με τις εισηγούμενες διατάξεις, διότι προβλέπεται, όπως θα δείτε στο σχέδιο νόμου, η δυνατότητα ανακοπής, δηλαδή παροχής δικαιώματος έννομης προστασίας, με βάση, άλλωστε και την θεμελιώδη διάταξη του άρθρου 20 του Συντάγματος, σε περίπτωση που οποιοσδήποτε έχει έννομο συμφέρον ή δικαίωμα να εναντιωθεί στις συγκεκριμένες πράξεις που εκδίδονται από τους δικηγόρους.

Σημαντικές, επίσης, ρυθμίσεις εισάγονται στο τρίτο μέρος του σχεδίου νόμου, καθώς επιδιώκεται να δοθεί λύση σε εκκρεμείς υποθέσεις πληρωμής αποζημίωσης στους δικηγόρους που παρείχαν υπηρεσίες στο πλαίσιο του συστήματος νομικής βοήθειας, με την εκκαθάριση και καταβολή των οφειλών.

Μάλιστα, θα ήθελα να διευκρινίσω ότι έχουν λεχθεί διάφορες ανακρίβειες για τα μέλη που θα συγκροτήσουν την αναφερόμενη ομάδα εργασίας και θα είναι υπάλληλοι, όπως προβλέπεται ρητά στο σχέδιο νόμου, του Υπουργείου Δικαιοσύνης. Οι υπάλληλοι αυτοί, θα απασχοληθούν επειδή θα το θέλουν οι ίδιοι, μόνο μετά από αίτησή τους μπορεί να συγκροτήσουν την ομάδα αυτή. Θα έχουν έναν αριθμό υποθέσεων να διεκπεραιώσουν στο χρόνο που οι ίδιοι θα αποφασίσουν να εργαστούν μετά το ωράριό τους και γι’ αυτό το έργο, γι’ αυτήν την εργασία την οποία θα παράσχουν, θα λάβουν ένα αντίστοιχο επιμίσθιο προκειμένου να έχουμε ταχύτερη διεκπεραίωση των υποθέσεων μέχρι την έναρξη λειτουργίας της πλατφόρμας.

Θα ήθελα, επίσης, να δώσω κάποια στοιχεία και για τον προγραμματισμό προσλήψεων από δικαστικούς υπαλλήλους.

Μέσω, λοιπόν, του Ταμείου Ανάκαμψης, κυρίες και κύριοι συνάδελφοι, θα προσληφθούν συνολικά μέχρι το 2025, 885 δικαστικοί υπάλληλοι. Η πρώτη σειρά δικαστικών υπαλλήλων είναι 311 υπάλληλοι, οι οποίοι αναμένουν, ήδη έχουν αρχίσει να εκδίδονται οι πράξεις διορισμού τους. Οι 224 δικαστικοί υπάλληλοι της δεύτερης σειράς, που τώρα εκπαιδεύονται στη Σχολή Δικαστών στη Θεσσαλονίκη και μέχρι τον Ιούνιο, αφού έχει ολοκληρωθεί η εκπαίδευσή τους και κάνουν και την πρακτική τους άσκηση στις γραμματείες των πρωτοδικείων και των εισαγγελιών, θα αναλάβουν καθήκοντα. Έχουμε και την τρίτη σειρά δικαστικών υπαλλήλων, που είναι 350 δικαστικοί υπάλληλοι, που θα εισαχθούν στην Εθνική Σχολή Δικαστών, στα τέλη του 2024, με βάση τον προγραμματισμό και θα αναλάβουν καθήκοντα, θα διοριστούν εντός του 2025.

Στο εγγύς μέλλον, λοιπόν, προβλέπεται και έχει προγραμματιστεί η πρόσληψη 885 δικαστικών υπαλλήλων μέσω Ταμείου Ανάκαμψης, όπως σας εξέθεσα με λεπτομέρειες.

Τελειώνοντας, θα ήθελα να πω ότι με το παρόν σχέδιο νόμου οι Έλληνες δικαστές, θα αποφορτιστούν άμεσα από χιλιάδες υποθέσεις και ταυτόχρονα, θα ενισχυθεί ο ρόλος των δικηγόρων, ως λειτουργών της δικαιοσύνης.

Το κυριότερο, όμως, όλων είναι ότι θα ενισχυθεί η αμεσότητα και η αποτελεσματικότητα στην απονομή της δικαιοσύνης, χωρίς να τίθεται σε κίνδυνο το δικαίωμα παροχής έννομης προστασίας των πολιτών.

Επίσης, θα ήθελα να σας ενημερώσω ότι, πράγματι, το Υπουργείο θα καταθέσει τροπολογίες στο παρόν σχέδιο νόμου, καθώς, επίσης και βελτιώσεις νομοπαρασκευαστικές στις διατάξεις του συζητούμενου σχεδίου νόμου και θα προσπαθήσουμε το ταχύτερο δυνατόν να τις διανείμουμε έτσι ώστε, έγκαιρα, να λάβετε γνώση αυτών, για να έχετε τις παρατηρήσεις σας στην Ολομέλεια.

Σας ευχαριστώ πολύ, κύριε Πρόεδρε.

**ΛΑΖΑΡΟΣ ΤΣΑΒΔΑΡΙΔΗΣ (Πρόεδρος της Επιτροπής):** Κυρίες και κύριοι συνάδελφοι, ολοκληρώθηκε με την τοποθέτηση του κ. Υπουργού, η επεξεργασία και εξέταση του σχεδίου νόμου του Υπουργείου Δικαιοσύνης «Ενίσχυση δικηγορικής ύλης: Ρυθμίσεις για τα κληρονομητήρια, τις αποδοχές και αποποιήσεις κληρονομιών, τις εγγραφές και τις εξαλείψεις συναινετικών προσημειώσεων υποθηκών και τις ένορκες βεβαιώσεις και για το Ταμείο Χρηματοδοτήσεως Δικαστικών Κτιρίων και την πληρωμή των υποθέσεων νομικής βοήθειας».

Πριν προχωρήσουμε στην ψηφοφορία επί των άρθρων και επί του συνόλου, ανακεφαλαιώνουμε με τις θέσεις των Κομμάτων επί της αρχής:

Ο Εισηγητής της Πλειοψηφίας, κ. Αναστάσιος Μπαρτζώκας, ψήφισε ΥΠΕΡ.

Ο Εισηγητής της Μειοψηφίας, κ. Κωνσταντίνος Μπάρκας, ψήφισε ΥΠΕΡ.

Η Ειδική Αγορήτρια της Κ.Ο. «ΠΑΣΟΚ-ΚΙΝΗΜΑ ΑΛΛΑΓΗΣ», κυρία Ελένη - Μαρία (Μιλένα) Αποστολάκη, ψήφισε ΥΠΕΡ.

Η Ειδική Αγορήτρια της Κ.Ο. «ΚΟΜΜΟΥΝΙΣΤΙΚΟ ΚΟΜΜΑ ΕΛΛΑΔΑΣ», κυρία Μαρία Κομνηνάκα, ψήφισε ΚΑΤΑ.

Ο Ειδικός Αγορητής της Κ.Ο. «ΕΛΛΗΝΙΚΗ ΛΥΣΗ–ΚΥΡΙΑΚΟΣ ΒΕΛΟΠΟΥΛΟΣ», κ. Παύλος Σαράκης, ψήφισε ΥΠΕΡ.

Ο Ειδικός Αγορητής της Κ.Ο. «ΝΕΑ ΑΡΙΣΤΕΡΑ», κ. Δημήτριος Τζανακόπουλος, ψήφισε ΚΑΤΑ.

Ο Ειδικός Αγορητής της Κ.Ο. «ΣΠΑΡΤΙΑΤΕΣ», κ. Πέτρος Δημητριάδης, δήλωσε ΕΠΙΦΥΛΑΞΗ.

Ο Ειδικός Αγορητής της Κ.Ο. «ΔΗΜΟΚΡΑΤΙΚΟ ΠΑΤΡΙΩΤΙΚΟ ΚΙΝΗΜΑ “ΝΙΚΗ”», ο κ. Τάσος Οικονομόπουλος, δήλωσε ΕΠΙΦΥΛΑΞΗ.

Η Ειδική Αγορήτρια της Κ.Ο. «ΠΛΕΥΣΗ ΕΛΕΥΘΕΡΙΑΣ–ΖΩΗ ΚΩΝΣΤΑΝΤΟΠΟΥΛΟΥ», κυρία Ελένη Καραγεωργοπούλου, δήλωσε ΕΠΙΦΥΛΑΞΗ.

Στο σημείο αυτό ερωτάται η Επιτροπή: Γίνονται δεκτά τα Άρθρα 1 έως και 26 του σχεδίου νόμου;

**ΠΟΛΛΟΙ ΒΟΥΛΕΥΤΕΣ:** Ναι.

**ΛΑΖΑΡΟΣ ΤΣΑΒΔΑΡΙΔΗΣ (Πρόεδρος της Επιτροπής):** Τα Άρθρα 1 έως και 26 του σχεδίου νόμου, γίνονται δεκτά ως έχουν κατά πλειοψηφία.

Ερωτάται η Επιτροπή: Γίνεται δεκτό το ακροτελεύτιο άρθρο;

**ΠΟΛΛΟΙ ΒΟΥΛΕΥΤΕΣ:** Ναι.

**ΛΑΖΑΡΟΣ ΤΣΑΒΔΑΡΙΔΗΣ (Πρόεδρος της Επιτροπής):** Γίνεται δεκτό και το ακροτελεύτιο άρθρο.

Ερωτάται η Επιτροπή, αν το σχέδιο νόμου γίνεται δεκτό στο σύνολό του.

**ΠΟΛΛΟΙ ΒΟΥΛΕΥΤΕΣ:** Ναι.

**ΛΑΖΑΡΟΣ ΤΣΑΒΔΑΡΙΔΗΣ (Πρόεδρος της Επιτροπής):** Δεκτό, κατά πλειοψηφία.

Συνεπώς, το σχέδιο νόμου του Υπουργείου Δικαιοσύνης «Ενίσχυση δικηγορικής ύλης: Ρυθμίσεις για τα κληρονομητήρια, τις αποδοχές και αποποιήσεις κληρονομιών, τις εγγραφές και τις εξαλείψεις συναινετικών προσημειώσεων υποθηκών και τις ένορκες βεβαιώσεις και για το Ταμείο Χρηματοδοτήσεως Δικαστικών Κτιρίων και την πληρωμή των υποθέσεων νομικής βοήθειας» γίνεται δεκτό επί της αρχής, επί των άρθρων και στο σύνολό του, ως έχει, κατά πλειοψηφία.

Στο σημείο αυτό γίνεται η γ’ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ.: Αθανασίου Χαράλαμπος, Αντωνίου Μαρία, Βεσυρόπουλος Απόστολος, Γκιουλέκας Κωνσταντίνος, Δαβάκης Αθανάσιος, Δημοσχάκης Αναστάσιος (Τάσος), Ζεμπίλης Αθανάσιος, Θεοδωρικάκος Παναγιώτης (Τάκης), Καππάτος Παναγής, Καραγκούνης Κωνσταντίνος (Κώστας), Καραμανλή Άννα, Κόνσολας Εμμανουήλ, Κατσαφάδος Κωνσταντίνος, Κεδίκογλου Συμεών (Σίμος), Κοτρωνιάς Γεώργιος, Κούβελας Δημήτριος, Κυριαζίδης Δημήτριος, Κωτσός Γεώργιος, Λαζαρίδης Μακάριος, Λαμπρόπουλος Ιωάννης, Λοβέρδος Ιωάννης – Μιχαήλ (Γιάννης), Μαντάς Περικλής, Μαρκογιαννάκης Αλέξανδρος, Μηταράκης Παναγιώτης (Νότης), Μπαρτζώκας Αναστάσιος, Δερμεντζόπουλος Χρήστος, Παπακώστα – Παλιούρα Αικατερίνη (Κατερίνα), Πλεύρης Αθανάσιος (Θάνος), Τσαβδαρίδης Λάζαρος, Υψηλάντης Βασίλειος – Νικόλαος, Φόρτωμας Φίλιππος, Χαρακόπουλος Μάξιμος, Ακρίτα Έλενα, Κοντοτόλη Μαρίνα, Μπάρκας Κωνσταντίνος, Ξανθόπουλος Θεόφιλος, Παπαηλιού Γεώργιος, Πούλου Παναγιού (Γιώτα), Σαρακιώτης Ιωάννης, Ψυχογιός Γεώργιος, Αποστολάκη Ελένη-Μαρία (Μιλένα), Γιαννακοπούλου Κωνσταντίνα (Νάντια), Δουδωνής Παναγιώτης, Κουκουλόπουλος Παρασκευάς (Πάρις), Λιακούλη Ευαγγελία, Μεταξάς Κωνσταντίνος-Βασίλειος, Κανέλλη Γαρυφαλλιά (Λιάνα), Κομνηνάκα Μαρία, Σαράκης Παύλος, Χήτας Κωνσταντίνος, Δημητριάδης Πέτρος, Οικονομόπουλος Τάσος και Καραγεωργοπούλου Ελένη.

Τέλος και περί ώρα 11.40΄ λύθηκε η συνεδρίαση.

**Ο ΠΡΟΕΔΡΟΣ ΤΗΣ ΕΠΙΤΡΟΠΗΣ Η ΓΡΑΜΜΑΤΕΑΣ**

 **ΛΑΖΑΡΟΣ ΤΣΑΒΔΑΡΙΔΗΣ ΑΙΚΑΤΕΡΙΝΗ (ΚΑΤΕΡΙΝΑ) ΠΑΠΑΚΩΣΤΑ - ΠΑΛΙΟΥΡΑ**